Amy Johnson, CBE\nGanedigezh 1 Gouere 1903\nMarv 5 Genver 1941\nAber an Tavoez\nErru en Aostralia, 1930\nAmy Johnson, bet ganet d'ar 1añ a viz Gouere 1903 e Kingston upon Hull (Kingston upon Hull) hag aet da Anaon en aber ar stêr Davoez d'ar 5 a viz Genver 1941, a oa un nijerez vreizhveuriat.\nBrudet eo evit bezañ ar c'hentañ maouez o leviañ eus Bro-Saoz da Aostralia, e 1930. Meur a rekord hed all a yeas ganti er bloavezhioù 1930, en he unan pe gant he fried Jim Mollison (1905–1959).\n4 Limmoù diavaez\nAn hini goshañ eus peder merc'h John William Johnson, ezel eus un tiegezh nevidourien pesked, hag e wreg Amy Hodge, merc'h-vihan maer Hull e 1860–61, e oa Amy.\nGoude bezañ bet diplomet war an armerzh e skol-veur Sheffield e 1925 e tistroas d'ar gêr da vezañ stummet war ar sekretouriezh. Labour a gavas e ti ur c'hontaouer, met ret e voe dezhi dilezel tri miz diwezhatoc'h abalamour d'un diwaskadenn nervel. En nevezamzer 1926, e-kerzh m'edo o tiglañvaat, he devoe he nijadenn gentañ.\nLabour all a gavas en un ti-brudañ ; dre ma oa e sell da vont pelloc'h war an dachenn-se, ma oa bresk he yec'hed c'hoazh ha ma save dizemglev gant he zud e tilojas da Londrez e deroù 1927.\nNe gavas fred ebet er bruderezh eno, setu e troas war-du ar c'henwerzh : danvez-gwerzherez e voe en ur stal. Diwezhatoc'h e voe sekretourez en ur c'huzulva alvokaded, ma chomas e-pad daou vloaz ; da alvokadez e vije aet Amy Johnson ivez panevet an nijerezh.\nE miz Gwengolo 1928 e voulc'has Amy Johnson deskiñ leviañ el London Aeroplane Club. Goude bezañ tapet he breved e 1929 e tilezas he labour sekretourez da vont da vekanikerez en nijva De Havilland ; eno e prientas an arnodenn da vont da ijinourez war an douar, a voe e miz Kerzu 1929. Amy Johnson e voe ar c'hentañ maouez diplomet evel ijinourez-douar gant Maodierniezh an Aer, hag e-pad ur mare e voe an hini brevedet nemeti er bed.\nBrud a c'hounezas kerkent, alese he c'hoant da bilat rekord an Aostralian Bert Hinkler (1892–1933) hag en devoa leviet en e unan eus Bro-Saoz da Aostralia e miz C'hwevrer 1928.\nGant sikour he zad ha Lord Wakefield, anezhañ diazezer an embregerezh Castrol, e prenas Amy Johnson un nijerez eil dorn, un de Havilland DH.60 Gipsy Moth marilhet G-AAAHE. D'ar 5 a viz Mae 1930 e tibradas eus Croydon (Surrey) hag e levias a-hed 18 000 km war-du Darwin, ma pradas d'ar 24 a viz Mae goude un nijadenn 18 devezh ; ne voe ket pilet rekord B. Hinker (15,5 devezh) met dre ma voe A. Johnson ar c'hentañ levierez o nijal en he unan betek Aostralia e voe anvet da Gommandourez en Urzh an Impalaeriezh Vreizhveuriat (CBE) gant ar roue George V d'an 3 a viz Mezheven da geñver e 65vet deiz-ha-bloaz . Enorioù all a voe deroet dezhi : an Harmon Trophy stadunanat, Medalenn aour Kevredigezh an Ijinourien (Society of Engineers), Medalenn aour ar Royal Aero Club ha breved niv. 1 Aostralia.\nPa zistroas da Vro-Saoz e voe profet dezhi ur Gipsy Moth nevez, marilhet G-AAZV . War bourzh an ardivink-se e voe Amy Honson hag he c'henlevier Jack Humphreys an dud kentañ o nijal war-eeun eus Londrez da Voskov en un devezh, e 1931 ; kerkent hag erru eno e nijjont dreist Siberia betek Tokyo, o seveniñ ar c'hentañ nijadenn Londrez-Tokyo war an dro. Ur Gipsy Moth G-ABDV a voe profet d'al levierez adarre pa voe distro d'he bro.\nE 1932 e timezas Amy Johnson gant an nijer skosat Jim Mollison, en devoa tapet meur a rekord dija. E miz Gouere ar bloaz-se end-eeun e nijas al levierez en he unan eus Londrez da Gape Town (Suafrika) – pilet rekord nevez-flamm (Meurzh 1932) he fried ganti.  Bloaz goude, e miz Gouere 1933, e tibradas ar c'houblad war bourzh un de Havilland 84 Dragon I marilhet G-ACCV eus Bae Caerfyrddin (Kembre) war-du Brooklyn e New York ; re verr an trelosk ennañ avat e stokas an ardivink ouzh an douar e Stratford (Connecticut), ur 100 km bennak hepken a-raok pal an nijadenn ; gloazet e voe A. Johnson hag he fried er gwallzarvoud.\nE 1934, ar c'houblad a gemeras perzh en nijadeg MacRobertson Air Race Londrez-Melbourne war bourzh un de Havilland DH.88 Comet ; ret e voe dezho dilezel an nijadeg en Allahabad (India) abalamour da gudennoù gant ar c'heflusker, met ganto e oa aet rekord an tizh etre Breizh-Veur hag India evelato. \nE miz Mae 1936 ez adtapas Amy Johson ar rekord London-Cape Town en he unan war bourzh ur Percival Gull Six marilhet G-ADZO. \nDiaesoc'h-diaesañ e voe dimez ar re Vollison, abalamour ma veze kevezerezh etrezo a-fed rekordoù ha ma troe Jim Mollison da vezvier a vare da vare ; e 1938 e voe torret an dimez, ha distreiñ d'he anv dimezell a reas Amy Johnson.\nEil Brezel-bed ha marv\nD'an 20 a viz Mae 1940 ez emezelas Amy Johnson er British Air Transport Auxiliary (A.T.A.) en R.A.F., ma servije Jim Mollison ivez. Eno e treuzkasas nijerezioù Avro Anson d'an talbennoù betek miz Kerzu 1940 ; da neuze e voe karget da zezougen nijerezioù eus al labouradegoù da vonioù an R.A.F.\nP'edo o treuzkas un nijerez Airspeed Oxford eus Prestwick da Oxford d'ar 5 a viz Genver 1941 e kejas Amy Johnson ouzh ker fall amzer ma rankas diroudañ ; da hesk ez eas beol an trelosk ha sankañ a reas an ardivink en aber ar stêr Tavoez nepell diouzh Herne Bay.\nGwelet e voe he harz-lamm, ur vag a voe kaset d'he sikour, hogen dic'houest e voe al levierez da dapout krog er c'herdin a voe stlapet outi ha beuziñ a reas dindan kouc'h al lestr.\nBiskoazh ne voe kavet korf Amy Johnson. Peogwir e oa un ezel eus an ATA emañ an anv Amy V. Johson engravet an Air Forces Memorial e Runnymede, Surrey.\n(en) GILLIES, Midge : Amy Johnson – Queen of the Air, Prion Publishing, 2004 (ISBN 978-0-7538-1770-4)\n(en) Amy Johnson, Pioneering Aviator. Kavet : 24 Mezheven 2019.\n(en) Science Museum e Londrez. Kavet : 24 Mezheven 2019.\n(en) Air Forces Memorial e Runnymede. Kavet : 24 Mezheven 2019.\n↑ (en) The London Gazette, 03/06/1930. Kavet : 24 Mezheven 2019.\n↑ 2,0 2,1 ha2,2 (en) Amy Johnson. Kavet : 24 Mezheven 2019.\n↑ (en) The World at Her Feet: Amy Johnson Takes on Australia. Kavet : 24 Mezheven 2019.\nAdtapet diwar « https://br.wikipedia.org/w/index.php?title=Amy_Johnson&oldid=1844420 »\nNijerezed ar Rouantelezh-Unanet\nKemmoù diwezhañ degaset d'ar bajenn-mañ d'an 26 Eos 2019, da 09:30.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/48 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/48\nvaraz dezhe : E gwirionez e lavaran deoc’h, penaos c’houi, pere hoc’h euz va heuliet, en eil c’hanedigez, pa azezo Mab an den var dron he c’hloar, e veot ive azezet var daouzec tron, o varna an daouzec tribu a Israel. (29) Ha kement hini hen devezo dilezet ties, pe breudeur, pe c’hoarezed, pe tad, pe vam, pe greg, pe bugale, pe douarou, abalamour d’am hano, a recevo kant gwech kemend all, hag ec’h herito euz ar vuez eternel. (30) Mes kalz euz ar re genta a vezo ar re ziveza ; hag ar re ziveza a vezo ar re genta.\nR AG rouantelez an envou a zo henvel ouz eur pentiegez hag a ieaz er meaz beure-mad da c’hopra labourerien evit he winien. (2) Hag o veza great marc’had gant al labourerien eun diner evit eun devez, e kassaz anezhe d’he winien. (3) Mond a reaz c’hoas er meaz var-dro an trede heur, hag e velaz darn all pere a oa var ar blasen hep ober netra, hag e lavaraz dezhe : (4) It ive c’houi d’am gwinien, hag e roin deoc’h ar pez a vezo just. (5) Hag ec’h ejont d’ar winien. Mond a reaz er meaz adare e-tro ar c’houec’hved, hag an naoved heur, hag e reaz ar memeus tra. (6) Hag o veza eat er meaz e-tro an unecved heur, e kavaz re all hag a oa dilabour, hag e lavaraz dezhe : Perag e choumit-hu aze hed an deiz hep ober netra ? (7) Int a respontaz dezhan : Dre n’eo deuet den e-bed da c’hopra ac’hanomp. Hag hen a lavaraz dezhe : It ive c’houi d’am gwinien, hag e recevot ar pez a vezo just. (8) Pa oe deuet an abardaez, mestr ar winien a lavaraz d’he vevel braz : Galv al labourerien, ha ro dezhe ho gopr, o commans gant ar re ziveza beteg ar re genta. (9) Ar re a oa bet gopreet e-tro an unecved heur o veza deuet, e recevjont peb a ziner. (10) Pa zeuaz ar re genta, e sonje dezhe e recevjent muioc’h ; mes ar re-man a recevaz ive peb a ziner. (11) Ha pa ho doe recevet anezhan e vurmurent a-enep ar pentiegez, en eur lavaret : (12) Ar re ziveza-ze n’ho deuz labouret nemed eun heur, hag ec’h euz lakeat anezhe ingal deomp-ni, pere hon euz douget ar beac’h euz an deiz hag euz an domder. (13) Mes hen, o respont, a lavaraz da unan anezhe : Va mignon, na ran gaou e-bed ouzid ; ha n’ec’h euz-te ket great marc’had ganen evit eun diner ? (14) Kemer ar pez a zo d’id, ha kea kuit.\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/48&oldid=125615 »


Poulloù-neuial - Kemper (BR)\nDegemer Bevañ e Kemper Sport Poulloù-neuial\nPoulloù-neuial Kemper zo meret gant Kemper Breizh Izel, ur gumuniezh tolpad-kêrioù.\nAquarive, diazezet e Krec’h Gwenn, war lez an Oded, a ginnig c’hoarioù hag ur poull sport evit ma c’hallo ar familhoù a-bezh diskuizhañ hag en em zudiañ.\nKerlann Vihan zo gouestlet dreist-holl d’an deskiñ neuial d’ar skolidi met ivez d’ar vugale ha d’an oadourien dre ar skol-neuial. Gant kevredigezhioù a-leizh e vez kinniet obererezhioù a bep seurt en dour ivez.\nEr poull-neuial Aquarive, tamolodet war lez an Oded e Krec’h Gwenn, ez eus ur poull sport 25 m gant 5 linennad dour tommet e 29°, ur poull gant gwagennoù, ur ruz-revr 60 m hirder hag 8 m uhelder, hag ivez ul lec’h c’hoari gant ur poull ha c’hoarioù evit ar vugale. Kinnig a ra Aquarive ul lec’h distegnañ ivez gantsolariom, jacuzzi, ha hammam, saonaoù, dorlotermiezh evit tremen ur mare diskuizh dibar.\nUr wech ar sizhun, diouzh an noz, e c’haller neuial pe distegnañ betek 22 eur.\nAn obererezhioù en dour\nKinnig a ra Aquarive e-leizh a obererezhioù en dour evit tud a bep oad hag evit an holl liveoù :\nDanvez-mammoù : evit reiñ tro d’an danvez-mammoù da zistegnañ ha da nerzhusaat a-hed o brazezded.\nAkwabagig : evit boazañ ar vugaligoù ouzh an dour hag evit ma tremenfent ur pennad-amzer plijus asambles gant o zud.\nAkwatañva : evit ar vugale adalek 6 vloaz.\nAbadenn Krennarded : nozvezhioù festus evit ar grennarded eus 11 da 15 vloaz en deiz a-raok ar vakañsoù-skol !\nAkwajiminas: evit lakaat an holl gigennoù da labourat hep klevet poan.\nBelo-dour : evit galloutmoanaat ha kigennañ, e-pad kentelioù a-stroll pe e-unan. Da feurmiñ.\nAon rak an dour : evit an oadourien o deus c’hoant da zeskiñ trec’hiñ o aon rak an dour dre gaer\nAkwatonik : abadennoù akwajiminas sportel hag a gemmesk trotañ ha neuial.\nTroiad gourdoniñ en dour : abadennoù sport, a gemmesk madelezh an akwajiminas hag ar velo-dour.\nGraet e vez ar c’hentelioù ur wezh ar sizhun. Ne vez kentel ebet e-pad ar vakañsoù-skol nag en deizioù-gouel. Ret eo kaout un testeni mezeg.\n159 boulouard Krec’h Gwenn - Pgz 02 98 52 00 15 - aquarive@quimper.bzh\nLinenn-vus 1 / Keradenneg - arsav Aquarive (Sul linenn A)\nPoull-neuial Kerlann Vihan\nE poull-neuial Kerlann Vihan ez eus ur poull 25 m x 15 m gant 6 linenn dour, ur poull bihan hag a zere ouzh ar vugale evit c’hoari e surentez pe evit kregiñ da zeskiñ neuial.\nEvel en Aquarive e c’haller, gant an doare m’eo kempennet ar poull-neuial, degemer an dud dalc’het en o c’herzhed.\nGant mistri-neuñverien Kemper Breizh Izel e vez kinniget d’an oadourien ha d’ar vugale adalek ar KP deskiñ neuial. Graet e vez ar c’hentelioù a-hed ar bloaz. Eus an deskiñ d’an envarrekaat e vez graet ar c’hentelioù diouzh live pep hini. Arnodennoù neuial a rank an dud tremen a-raok en em enskrivañ evit gouzout petra eo o live.\n47 bali al laboused / Pgz 02 98 55 39 30 – Linenn-vus 1 Kervoezan / arsav Kerlann Vihan\nTitouroù ha keleier : Pgz 02 98 52 00 15 / aquarive@quimper.bzh\nDifennet eo gwiskañ bragoù berr, kalsonioù ha bermudaioù. Ar slipoù-kouronkañ hepken zo aotreet. Ret eo kaout bonedoù-kouronkañ.\nRankout a ra ar vugale dindan 10 vloaz bezañ gant un oadour. Gant ar vistri-neuñverien e vez prestet dafar ar poull-neuial (plankennoù, pull-buoys…)\nEvit gouzout hiroc’h, deuit ‘ta da c’houlenn e degemer an daou boull-neuial pa vezont digor d’an dud.


Kafedi Istor - Dizalc’hiezh Breizh eus barr e sked betek he diskar (1458-1532)\nAgenda de Kevredigezh Vrezhon (porte parole Rafael Urien) publié le 25/04/18 17:26\nDate de l'évènement : le 12/05/2018 à 14 h\nPêr Landais ha bouest-relegoù kalon an dugez Anna\nKafedi Istor : «Dizalc’hiezh Breizh eus barr e sked betek he diskar (1458-1532)»\n(lusket gant Rafael Urien)\nD’ar Sadorn 12 a viz Mae 2018, 2e30 goude merenn, e tavarn ar Finnegans, 46 straed Aristide Briand, KEMPER\nGoude ur prantad «sioul» a-walc’h koulz e diabarzh Breizh hag evit pezh a sell he darempredoù gant Bro-C’hall e teu ar soubenn da drenkañ etre an div vro, goude ma tegouezhas Frañsez II e penn Breizh e 1458 ha Loeiz IX e penn Bro-C’hall e 1461. Tennoc’h-tennañ e teuas da vezañ stad diplomatek Breizh, goude drouziwezh Burgondia e 1477 pergen. Aliet gant Pêr Landais pergen e strivas Frañsez II da gavout kevredidi all hag e kasas pelloc’h c’hoazh levierezh dizalc’hiezh Breizh (krouidigezh Skol-Veur Naoned, Breudoù Breizh…). Faezhet e voe avat ar Vrezhoned e Sant-Albin-an-Hiliber e 1488. An dugez Anna a glaskas kenderc’hel an erv boulc’het gant he zad, met faezhet d’he zro e rankas dre heg dimeziñ gant roue Bro-C’hall Charlez VIII. Yev pounner Bro-C’hall a rankas Breizh gouzañv e grez hennezh. Goude e varv e 1498 e timezas Anna gant e genderv ha warlerc’hiad Loeiz XII (dug Orleañs betek-hen ha bet kevread he zad ergentaou). Muioc’h a zoujañs a voe merket d’an dugez ha d’he bro, ha spi a zo bet he defe dugelezh Breizh gallet kaout ur warlerc’hiad a-ziforc’h diouzh hini Bro-C’hall. Ur raktres eured etre merc’h Anna, Klaoda, hag an hini a zeuio da vezañ diwezhatoc’h Karl V, impalaer Alamagn, a zo bet zoken. Goude marv Anna e 1514 avat e voe gwall ziaes da Glaoda, dimezet a-benn ar fin gant roue Bro-C’hall Frañsez Iañ, herzel ouzh galloud hennezh, ha loc’het e voe neuze argerzh an enframmañ, a zisoc’has e 1532 war skrid stagañ Breizh ouzh Bro-C’hall.\nKafedioù Istor, lennegezh ha yezh 2016-2017 e Kemper par Kevredigezh Vrezhon\nBEC'H DE'I ! Brezhoneg er skol - Le breton à l'école par BREZHOWEB\n277 haiku, met re nebeut e brezhoneg gant an dud deuet par Festival Taol Kurun\nLe breton fait sa fête à Kemper : Devezh ar brezhoneg e Kemper ! par Louis Gildas\nPenaos lakaat ar re deuet da zeskiñ brezhoneg ? par Fanny Chauffin\nBrezhoneg e pep skol Brezhoneg = postoù labour par SLB


Deskadurezh – Radio Naoned\nTARZH AN NOZ – Meurzh 01/02/2022\n– Kelenn en ur c’hlasad SEGPA gant Laurence Garcia.\n– Ar gronikenn Desaver buzhug gant Léo Gefard Michel.\n– Breujoù Breizh e Roazhon gant Lena Louarn.\n– Eil ton Mansfiel Tya« une danse de mauvais goût »dizoloet gant Marianne.\nMansfield.TYA• Crédits : Philippe Jarrigeon\n– Atersadenn skipailh Diwan Keryann e Roazhon ha Lenaig Sparfel skolaerez diwar-benn an harz-labour dalc’het d’ar yaou 13 a viz Genver evit ma vefe doujet ouzh ar skipailhoù pedagogel.\n– Trede lodenn gant Yannig Gwilhanton diwar-benn krouidigezh skolaj Diwan Sant-Ervlan.\n– Ar ganaouenn “The living dead” gant Laetitia Shériff.\nTARZH AN NOZ – Gwener 22/10/2021\n– Atersadenn Morwena Audic stummerez ha kenurzhierez war ar bedagogiezh e Skol an Emsav diwar-benn distro-skol ar greizenn stummañ.\n– 2 vunutenn evit kompren : Perak ne c’heller ket breugeudiñ en egor ?\n– Benoît Lardière deus ar strollad Denoan.\n– Al label Black Lilith Record : Léa


Yann Mari Ewan Heneu - Wikipedia\nYann Mari Ewan Heneu (Jean-Marie Héno, er marilhoù) a oa ur beleg hag ur skrivagner a Vro-Wened, ganet e Neizin d'an 23 a viz Genver 1868, ha marvet e Lanvodan d'an 8 a viz Here 1929. Brudet eo evel skrivagner e hengoun al lennegezh brezhonek Bro-Wened ha fonnus ar skridoù en deus savet. E zastumad kontadennoù Bourapted en tiegeh (embannet e-barzh Dihunamb e 1906) eo e oberenn anavezetañ. Dindan meur a anv-pluenn anavez en deus skrivet : Alban, Alban er Meliner, Er Flaouitour, Iann Skod Derù, Huitellour, J.H. Kosman, Mab Azen, Mab er Halvé, Mab er Hemener, Mab er Jiboésour, Maeleg er Blañoeh, Er Meitour, Penetiou, Talhoarn, Tujen er Halvé.\nStudiañ a reas e kloerdi bihan Santez-Anna-Wened hag e kloerdi bras Gwened hag e voe beleget d'an 23 a viz Kerzu 1893. Anvet e voe da gure e Plezheneg, Ploue ha Berrig, a-raok bezañ person e Noaloù ha Lanvodan, e-lec'h ma varvas. Kejañ a reas e 1905 gant Loeiz Herrieu hag e krogas gant pourveziñ testennoù e-leizh evit ar c'helaouenn Dihunamb. Liesseurt e voe ar c'henlabourerezh : komz plaen, barzhoniezh, buhezioù sent, troidigezhioù… Skridoù a voe embannet goude e varv gant Loeiz Herrieu hag André Mellac o doa resevet e baperioù. Pennadoù a voe embannet gant Ar Vro, Brittia ha Feiz ha Breiz ivez. Chomet eo diembann un toullad skridoù.\nIstoer Breih pé hanes er Vretoned, kempennet gant Loeiz Herrieu hag André Mellac, Embannadurioù Dihunamb, An Oriant, 378 p., 1910\nGuéladen Tondal, beaj burhudus ér bed arall pe er péh e huelas Tondal er bed arall, Embannadurioù Dihunamb, An Oriant, 1932, 65 p.\nBourapted an tiegeh, Embannadurioù Dihunamb, An Oriant, 1932, 184 f. 2l. Adembannadur : Bourrapted an tiegezh, kempennet gant Goulven Pennaod, Ploveilh, Preder, n°179-180, 1974, 116 p.\nDerdriu ha lah mahbed Usneh, Embannadurioù Dihunamb, An Oriant,1933, 65 p.\nMab azen hag é ré kar, Embannadurioù Dihunamb, An Oriant, 1935, 175 p.\nEr Graal Santel, Embannadurioù Dihunamb, An Oriant, 1935, VI-414 p.\nAnken en Nibelungen, tennet a lennegeh koh Germania, Embannadurioù Dihunamb, An Oriant, 1939, 62 p.\nRibardenneu, Embannadurioù Dihunamb, An Oriant, 1939, 170 p.\n↑ Roll savet gant Lukian Raoul, Geriadur ar skrivagnerien ha yezhourien vrezhonek.\nAdtapet diwar « https://br.wikipedia.org/w/index.php?title=Yann_Mari_Ewan_Heneu&oldid=1947315 »\nKemmoù diwezhañ degaset d'ar bajenn-mañ d'an 14 C'hwe 2022, da 07:55.


Buhez ar Sent/1912/Stephan - Wikimammenn\nBuhez ar Sent/1912/Stephan\n◄ Gouel Nedeleg Stephan Yan ►\nC’houec’hvet devez warn-ugent a viz Kerdu\nEn amzer gentan an Iliz, ar gristenien, leun a garante an eil evit egile, a roë o madou d’an Ebestel evit o lakat er memes yalc’h hag o lodennan etre ar re a oa en dienez ; evelse ne oa paour ebet en o zouez, rak an Ebestel a roë da bep-hini herve e ezommou. Mes evel ma kreske bemde niver diskibien Jezuz-Krist, n’hallas ken an Ebestel soursial eus ze. Ha setu perak sant Per a lavaras d’eze eun devez : « Breudeur muian-karet, ni a dle, da gentan ha dreist pep tra, prezek an Aviel, ha n’eo ket mat dilezel an dever-ze evit serviji ac’hanoc’h ouz tôl. Ho pezet eta ar vadelez da zibab en ho touez seiz den ha n’eus netra da lavaret warneze, seiz den hag a ziskouez dre o furnez eman ar Spered-Santel en o c’halon. Ni hon deus awalc’h d’ober da bedi ha da vagan hoc’h eneou gant komzou Doue. »\nAn holl a gavas ze mat. Ha setu perak e oe kemeret seiz avieler hag a vije en o c’harg rannan etre ar gristenien ar pez a zelle ouz magadurez ar c’horf. Stephan a oe ar c’hentan eus ar seiz avieler-ze. Ar Skritur-Zakr, en levr « Oberou an Ebestel », a ra en daou c’her e veuleudi : « Stephan, emezi, a oa leun a fe ha leun eus ar Spered-Santel ». Prezek a reas an Aviel, hag eleiz a Judevien a c’honezas da Jezuz-Krist. Kaout a reas, koulskoude, meur a hini da enebi outan. Mes trec’h e oe d’eze bepred, ha den n’halle respont anezan. O welet se, ec’h eas kement a zroug enne ma lakjont en o fenn e lazan, evit kaout peuc’h dioutan. Stephan a oe eta tamallet da vezan gwall-gomzet enep Moyzez hag eneb an Otrou Doue, ha kaset a oe dirak lez-varn vras Jeruzalem. Ar varnerien, o vezan sellet outan a gave d’eze gwelet eun êl dirake. An avieler kalonek a rebechas d’e enebourien e rênt skouarn-vouzar ouz ar Spered-Santel hag o devoa laket Hon Zalver d’ar maro. Neuze ec’h eas kement a zroug enne ma verve o gwad ha ma skrignent o dent.\nEtre daou, Stephan a zavas e zaoulagad etrezek an nenv hag a welas Doue en e c’hloar : « Me ’wel an nenv digor, emezan, ha Mab an den azezet en tu deou d’an Tad ». Raktal kement hini a oa er c’honsailh a ’n em lakas da youc’hal a-bouez penn ha da stankan o diskouarn gant o bizied, abalamour d’ar blasphem en devoa lôsket ar zant.\nAdtapet diwar « https://br.wikisource.org/w/index.php?title=Buhez_ar_Sent/1912/Stephan&oldid=38225 »\nKemmoù diwezhañ degaset d'ar bajenn-mañ d'an 6 Gou 2012, da 09:54.


Loupard koumoulek - Wikipedia\nGenad : Neofelis\nAl loupard koumoulek (Neofelis nebulosa) a zo ur c'hazheg krenn e vent (60 - 100 cm evit 11 - 20 kg) eus gevred Azia. Ur vlevenn bej pe gell sklaer en deus gant damhirgelc'hioù teñval o bevennoù, heñvel ouzh koumoul. En abeg da frammadur e glopenn e renker anezhañ en ur genad ispisial.\nUr c'horf tagos en deus al loupard koumoulek hag an dent-lagad hirañ, e-keñver e vent, eus an holl gizhier. An dra-se a lakaas klaskourien 'zo da grediñ e chasee anevaled bras. Hiziv, daoust m'anavezer nebeut a draoù diwar-benn doare-buhez al loen-se, e kreder e hemolc'h anevaled-gwez dreist-holl (evel ar gibboned pe ar makaked) hag un nebeud bronneged bras pe vrasoc'h, kirvi en o zouez, hag evned.\nAl loupard koumoulek zo ur pigner peurvat. Ul lost ken hir hag e gorf a c'hell kaout hag e bavioù berr ha gwevn a lak anezhañ da zilec'hiañ er gwez gwelloc'h eget an holl gizhier arall.\nTiriad istorel al loupard koumoulek\nAl loupard koumoulek a vev e su Sina, e reter Himalaya, e biz India, e gevred Azia hag en Indonezia. Krediñ a reer ez eo aet da get e Taiwan. Bevañ a ra er c'hoadegoù trovanel pe istrovanel betek 2 000 metr dreist-holl, met e gavout a c'heller er geunioù-mor hag er pradennoù.\n3 isspesad a anavezer:\nNeofelis nebulosa brachyurus: Taiwan (aet da get)\nNeofelis nebulosa macrosceloides: Nepal ha Myanmar\nNeofelis nebulosa nebulosa: Su Sina\nMibin-tre eo al loupard koumoulek. Er mirvaoù e c'hell chom a-ispilh ouzh ur brank gant e bavioù a-dreñv en ur implijout e lost da virout e blom. Nebeut a draoù a anavezer a-zivout e emzalc'h en natur. Krediñ a reer e hemolc'h oc'h en em lezel da gouezhañ war e breizhoù.\nUn aneval-kuzh eo. Krediñ a ra d'ar glaskourien e vev e-unanik war-bouez mare amzer ar gouennadur. Daoust d'ar pezh a greder gwechall e hemolc'h e-pad an deiz ivez.\nUr wech ar bloaz e vez ganet gant ar parezed etre ur c'holen ha pemp kolen goude un dougen a 85 - 93 devezh. Evel kalz kizhier arall eo dall ar re yaouank pa c'hanont. Goude dek devezh hepken e c'hellont gwelout ha n'int ket oberiant nemet goude pemp sizhun. Da zaou vloaz e tizhont o oad-gour war a seblant, met dizalc'h ez int goude dek mizvezh.\nEr mirvaoù e c'hell al loupard koumoulek bevañ 17 bloavezh. Berroc'h eo e hoali en natur avat.\nDiaes eo lakaat anezho da barañ er mirvaoù kar ar pared a lazh alies ar parezed n'int ket boazet outo.\nMirerezh[kemmañ | kemmañ ar vammenn]\nN'ouzer ket pegement a louparded goumoulek a chom en natur. Krediñ a reer ez eo aet o niver war zigresk en abeg da zistrujadur o annez ha d'an hemolc'h. War stagadenn I ar CITES emañ.\nAl loupard komoulek\nAdtapet diwar « https://br.wikipedia.org/w/index.php?title=Loupard_koumoulek&oldid=1653480 »\nLoened Azia ar Gevred


TOUR DE FRANCE : les expressions du vélo en breton · Région Bretagne\nAccueil > TOUR DE FRANCE : les expressions du vélo en breton\nTOUR DE FRANCE : les expressions du vélo en breton\nMouiller le maillot : “Reiñ bec’h”\nPa reer strivoù pe pa gemerer riskloù e vez c’hwezet, evel ar rederien e Tro Frañs, lakaomp ! N’eo ket stag an droienn-mañ ouzh ar marc’h-houarn hepken, liammet eo ouzh kement striv hag a ra d’an den c’hweziñ !\nPéter un câble : “Sevel en e avalenn”\nTalvezout a ra an droienn-mañ pa’z eer e fulor da vat, pa ne vez ket mestr an den warnañ ken. E brezhoneg e vez lavaret e sav an den en e avalenn pe en e wezenn uhelañ, pe e ya war e biñsedoù. Pep hini e vod, a welit a-walc’h !\nPasser à la vitesse supérieure ou changer de braquet : “Reiñ muioc’h a vec’h”\nPa vez ezhomm da vont buanoc’h, da reiñ muioc’h a vec’h, da sankañ tizh evel ma vez lavaret e brezhoneg !\nAvoir un coup de pompe : “Bezañ riñset”\nNe ouzer ket re eus pelec’h e teu an droienn-mañ ha moarvat n’eo ket liammet ouzh ar marc’h-houarn. Rak talvezout a ra bezañ skuizh-brevet, ha pa vez c’hwezet ur rod e vez roet nerzh adarre !\nAvoir un petit vélo dans la tête : “Mankout a ra ur c’hreunenn en e chapeled”\nLavaret e vez an dra-se pa lakaer unan bennak foll, evel pa vefe sorc’hennoù o treiñ en e benn e-giz ur rod. E brezhoneg e c’haller lavaret e vank ur c’hreunenn en e chapeled. Ront an traoù bepred…\nSe remettre en selle : “Kregiñ ganti adarre”\nIl s’agit ici de remonter sur sa monture (qui pourrait être un vélo ou un cheval) au plus vite après une chute. Après une période de doutes ou d’inactivité, il faut aussi se remettre en selle pour reprendre là où l’on s’était arrêté.\nKaoz zo aze da bignat war e varc’h adarre (pe e vefe unan bev pe unan houarn) goude bezañ kouezhet. Ar pezh a reer ivez war-lerc’h bezañ chomet sac’het pe en entremar.\nÊtre à plat : “Bezañ riñset”\nAr pezh a zegouezh pa vezer skuizh-divi, evel ur rod dic’hwezet. E brezhoneg e vezer riñset… goullo bepred neuze.\nAvoir la tête dans la guidon : “Bezañ e-kreiz ar bec’h”\nPa vezer e-giz-se ne soñjer nemet en un dra : delc’her gant ar pezh a vezer oc’h ober ! Ha talvezout a ra ez eus bec’h labour.\nPerdre les pédales : “Bezañ kollet-naet”\nDegouezhout a ra pa vez kollet e neudenn gant unan bennak. Betek sodiñ a-wechoù !\nPédaler dans la semoule : “Koll an neudenn”\nLavaret e vez pa n’eer ket war-raok ken, pa chomer sac’het er vouilhenn pe el lagenn, abalamour m’eo bet kollet e neudenn gant an den.


Degemer Pajenn | horbed.org\nThursday 23 May 2013 - 12:46:04 PM\nDegemer Pajenn\tPennadoù ar C'houlz\nDepartamant an Arvor ac'h a goustadik gant ar brezhoneg\nMerc'her 22 a viz Mae 2013 - 11:18:18 Enderv\nNevez 'zo zo bet staliet panelloù nevez c'hoazh. Panelloù ouzhpenn a lârit c'hwi. N' int ket, panelloù war hentoù-belo nevez digoret gant an departamant an hini eo ha divyezhek mar plij. Divyezhek n' int ket holl avat rak dibabet en deus kuzul meur Aodoù an Arvor lakaat war wel ar brezhoneg e lodenn vrezhoneger an departamant nemetken... Warenghem : 113 bloaz a skiant-prenet, eus an Eliksir d' an Uisge\nMerc'her 22 a viz Mae 2013 - 10:17:46 Enderv\nUn hir a istor eo hini an embregerezh Warenghem dija. A-hed ar c'hantved ez eus bet ijinet ha fardet a-bep seurt evajoù lipous, da dañva goustadig eveljust. N' eo ket achu : souezhadennoù all a zo er pentonioù en deus lâret penn nevez ar stal, David Roussier, deomp. Gant Dominig ar Rouz em eus dizoloet kof ar strilherezh. Ar re binvidik-mor : dreist-keodediz pe laeron ?\nYaou 09 a viz Mae 2013 - 8:53:25 Enderv\nArc'hant o deus, kalz arc'hant, kement ha n' hallomp ket krediñ e c'hallfe bezañ. Galloud o deus, dasparzhet kenetreze, etre tud stummet en hevelep louar, ganet ul loa aour en o begoù. Hag asant an iliz o deus c'hoazh zoken, a chuchumuchu muioc'h-muiañ koulskoude. Votiñ a reont a zehou dreist-holl, a zehou pellañ (dont a ra da vezañ dereat) alies hag a gleiz ivez gant ma chomo an tu-se klouar-klouarig.\nEskemmoù etre Breizh hag Euskal Herria : Ur skol vras mignonez d’unan vihan\nMerc'her 17 a viz Ebrel 2013 - 9:52:48 Enderv\nE-kreiz miz Meurzh zo deuet ul laziad tud da weladenniñ Breizh hag o mignoned eus Plijidi. Eus Donostia, pe San Sebastian, en tu-hont d’ar Pireneoù, int. Abaoe c’hwec’h vloaz bremañ e teuont bep bloaz e penn-kentañ an nevez-amzer. Donostia zo ur gêr vras war vord ar mor e rannvro Gipuskoa, en Euskadi, e Bro-Euskal. Plijidi zo ur bourk bihan diwar ar maez e Treger. Petra an diaoul a lak tud ken dishañval d’en em glevout kenkoulz ?\nDorioù-digor Skol Diwan Gwengamp\nMeurzh 12 a viz Meurzh 2013 - 10:46:11 Enderv\nGwengamp 11-02-2013. Skol Diwan Gwengamp he deus aozet he dorioù digor eus ar Gwener mintin tro-dro 10:00 eur betek disadorn da greisteiz. Diwan a zegemer ar vugale evel Yann ha Titouana zo war ar photo hag o deus dizoloet o c'hlas. Ar skolaerien hag ar rener a zo deuet da respont da c'houlennoù ar familhoù. Lavaret o deus e oa tu da gendec'hel da vont en ur skol Diwan goude ar CM2, dre ma 'z eus ur skolaj e Plijidi hag ul lise e Karaez.\nMarcelle, mamm ar re hep ti nag aoz\nMeurzh 12 a viz Meurzh 2013 - 10:25:50 Enderv\nLannuon, d'an 31 a viz genver 2013. Marcelle, 83 vloaz dezhi, a loj tud hep ti nag aoz abaoe 40 vloaz. Gwechall e tegemere ouzhpenn 60 den, met bremañ ne loj ken nemet 6 den, keroc'h eo deuet koust ar vuhez da vezañ.\nUr blenier sot war an tu enep war an A75\nMeurzh 12 a viz Meurzh 2013 - 9:43:16 Enderv\nUr blenier sot a oa o ruilhal war an tu fall war hent-tizh A75 d'ar Merc'her 12 a viz Kerzu diwezhañ e-kostez Clermont-l'Hérault e-kichen Montpellier. Ur plac'hig 7 bloaz he deus kollet ar buhez.\nMaen-kurun : darvoud fin ar bed e Rusia\nMeurzh 12 a viz Meurzh 2013 - 8:01:52 Enderv\nD'ar Gwener 15 a viz C'hwevrer 2013, pa oa tapet evezh ar skiantourien gant un asteoridenn, ez eus kouezhet ur maen-kurun war Bro-Rusia e-kreiz menezioù an Oural. War-dro mil den a zo bet gloazet gant tammoù mein strinket.\nUr voulenn dan hag ur goulou gwenn.\nMuioc'h a dorfedoù e Bro-C'hall e 2012\nLun 11 a viz Meurzh 2013 - 10:47:29 Beure\nManuel Valls en deus graet rentañ-kont an torfedoù e Bro-C'hall e 2012. War gresk eo aet ar feulster eus 114,5 %, a 73 % ar gwalloù hag a 55,9 % an disleberezh etre 2011 hag 2012. Evit a sell ouzh an torfedoù a ya war gresk he deus kavet ar Stad un nebeud diskoulmoù, da skouer : krouiñ ul lec'hienn evit ma c'hellfe an dud dougen klemm hep ma vefe ret dezho tremen dre ur post polis bennak. Ar Stad a lako muioc'h a CRSed hag a archerien da labourat.\nOberiadenn Serval e Bro Mali Aziliz Gwegen\nAr c'hoarioù video\nMerc'her 15 a viz Mae 2013 - 7:20:33 Enderv\nGant an araokadennoù war an teknologiezhoù, ez eo aet kalz war-raok kalite ar c'hoarioù video a gaver war ar marc'had. Ar re a ziskouez-se splann eo Skyrim, ha Battlefield 3 daou vloaz 'zo. An daou c'hoari-se a zo bet degemeret mat-tre gant ar gamers, dreist-holl en abeg d'o c'halite skeudennel, dibar hiziv c'hoazh.\nLeague of Legends, gant Riot Games\nErwan ar Rouz\nMerc'her 15 a viz Mae 2013 - 12:52:19 Enderv\nLoL a zo un akronim eus League of Legends, ur MOBA eo, PVP ( c'hoarier a-enep c'hoarier ). 4 Map a zo : Sumoner rift (5 a-enep 5), Twisted treeline (3 a-enep 3), Dominion (5 a-enep 5) hag ARAM (5 a-enep 5). Krouet eo bet gant Riot Games. Kalz a gudennoù 'zo gant an darbarer, komzet e vez memes eus League Of Bugs, Bugs Of Legends pe Riot Sucks.\nWorld Press photo 2012 : Sveden bet priziet\nMeurzh 19 a viz C'hwrever 2013 - 12:13:26 Enderv\nGant al luc'hskeudenner Paul Hansen eo bet gounezet ar c'honkour World Press Photo 2012. Ur c'honkour levezonus eo dediet d'ar c'helaouennerezh dre skeudenniñ. Ar skeudenn, bet embannet gant ar gazetenn a Vro-Sveden "Dagens Nyheta" a zo bet tennet d'an 20 a viz Du 2012 war straedoù Gaza.\nDisput etre un aotrou hag ur peizant, gant paotred Morvan / Kaouenn.net Sportoù\nLun 25 a viz Meurzh 2013 - 4:36:19 Enderv\nAr surf a zo ur sport bet krouet tro-dro 1700 e Polinezia. Ar plenken kentañ krouet a oa al "longboard", ar plankenn-hir. Ar "shortboard", ar plankenn-berr, a zo erruet kalz goude etre 1960-1970. 6 sort plankenn a zo, an hini kentañ eo ar "shortboard", goude emañ an "evolutive", an hini emdroet, al "longboard", ar plankenn-berr, ar fish pe ar pesk, ar mini-malibu hag ar gun, ar fuzul.\nAn Treuzrabin 2013\nLun 11 a viz Meurzh 2013 - 11:03:41 Enderv\nEvel ma oa bet graet e 2011, aozet eo er bloaz-mañ gant skolaj Diwan Gwened, an darvoud lesanvet «An Treuzrabin”, un doare gouel ha kenstrivadeg roeñvat ha palroeñvat e porzh Gwened war ribl ar Rabin. Skoazellet eo an darvoud gant ti-kêr Gwened. Dalc’het vo ar gouel hag ar c’henstrivadegoù d’ar Sul 16 a viz Mezheven adalek 2e goude kreisteiz, er porzh Gwened.\nPlabenneg-Rijsel (LOSC) 1-2\nMeurzh 29 a viz Genver 2013 - 10:14:38 Enderv\nPlabenneg ur c'hlub CFA (4re live gall) en deus c'hoariet a-enep Rijsel (Lille) d'ar 24 a viz Genver evit kib Bro-C'hall. Ar match zo bet c'hoariet e Brest peogwir eo re vihan stad Plabenneg. Kollet o deus 3-1 (1-1 en troc'h) a-enep ar skipailh se padal e oa int o doa lakaet ar pal kentañ gant Pelletier met 4 munutenn goude e teuas Rijsel en-dro hag e-pad an eil hanter amzer e oant skuizh-kenañ neuze o deus kemeret 2 bal.\nNe vo ket gwelet Jean Rochefort er sinema ken, nemet ha...\nMeurzh 12 a viz Meurzh 2013 - 10:13:44 Enderv\nLavaret eo bet gant Jean Rochefort : " Divizet em eus paouez gant ar c'hoariva, nemet ha kavout a rafen ur raktres film da blijout kalz din, e paouezin ivez gant ar sinema." Neuze, sur a-walc'h, ez eo " L'artiste est son modèle ", "an arzour hag e skouer", e film diwezhañ da zont er-maez d'an 13 a viz Meurzh. Mont a ra Jean Rochefort war e 82 vloaz. Kemennet en deus kement-se e-kerzh un atersadenn en un abadenn RTL.\nGouel-meur Art Rock e Sant-Brieg\nMeurzh 12 a viz Meurzh 2013 - 7:54:39 Enderv\nSant-Brieg. Eus ar 17 betek an 19 a viz Mae, e lido gouel-meur Art Rock e 30 vloaz gant Lou Doillon, Benjamin Biolay, Wax Tailor, la Fura dels Baus, Agnes Obel... Anvioù all a vo.\n2013, bloavezh ar c'hemmoù gant gourfest EHZ e Bro-Euskal\nLun 11 a viz Meurzh 2013 - 10:35:21 Enderv\nBez' e vo gourfest Euskal Herria Zuzenean o lidañ er bloaz-mañ e 18 vloaz, an oad gour ha prest da gemer riskloù evit ur gouel a zo anvezet mui-ouzh-mui.E Heleta e vo bet dija pevar bloaz goude bezañ bet un trizek vloaz bennak en Arrosa hag ur bloavezh e-kostez Idaux er Soul/ Süberoa.\nAr Voger Atlantel\nMerc'her 15 a viz Mae 2013 - 10:42:04 Enderv\nAr Voger Atlantel a oa ur voger difenn meurvorel krouet e-pad an Eil Brezel Bed a oa sañset enebiñ ouzh un dilestradeg o tont eus Bro-Saoz. Ar voger echuet a oa sañset da vezañ 4 000 km a hirder (eus aodoù Sveden da Vro-Spagn) ha 15 000 obererezh (blockhaus, bunker, casemate hag all, hag all…) D'an 23 a viz Meurzh 1942 e krogas ar labourioù evit ar voger setu ma voe rekizisionet ar muiañ eus ar pezhioù-kanol ha labourerien (10 000 juzev evit Bro-C'hall).\nMerc'her 15 a viz Mae 2013 - 12:39:18 Enderv\nPlant ha loened\nAl loupard-mor (Hydrurga leptonyx)\nFormulenn Bayes a ziskriv ar bed !\nLun 26 a viz Du 2012 - 2:42:31 Enderv\nUr formulenn vihan ha simpl zo oc'h ober brud er bed skiantel ha matematikel, formulenn Bayes.\nTemperadur: 11 °C\nAvel: Cheñchus eus Kornôg-Gwalarn (290°) da Norzh (360°), 24.1 km/eur\nGwask: 1019 hPa\nYaou, 2013-05-23 12:00 Geriadur


Gian Maria Visconti.\nGian Maria Visconti pe Giovanni Maria Visconti (7 a viz Gwengolo 1388 – 16 a viz Mae 1412) a oa eil dug Milano er XVvet kantved. Mab e oa d'an dug Gian Galeazzo Visconti (1351-1402) ha da Caterina Visconti (1360-1404) .\nTrizek vloaz ne oa ken pa varvas an dug, e dad, e 1402, ha pa voe anvet da zug. E vamm a renas en e lec'h. Bec'h a savas kenkent en douaroù a oa bet aloubet gant an tad er bloavezhioù a-raok. Kemeret e voe ar galloud gant Facino Cane condottiero brudet. Gouzout a reas c'hoari war grizded Gian Maria, a roas urzh da vac'hañ e vamm e Monza, er c'hastell a oa bet profet dezhi 24 bloaz a-raok, da zeiz hec'h eured, gant an dug he fried. Eno e varvas-hi goude daou viz, d'ar 17 a viz Here 1404, diwar gontamm moarvat.\nDimeziñ a reas Gian Maria e 1408 da Antonia Malatesta, merc'h da Carlo Iañ, aotrou Rimini.\nBrudet e oa chas an dug, savet da lazhañ tud. Kement-se ne viras ket outañ a vezañ lazhet e 1412, dirak iliz San Gottardo, gant Gibelined, tra ma oa klañv Facino Cane e Pavia.\nE vreur Filippo Maria Visconti a voe dug war e lerc'h. Facino Cane en doa lakaet e ofiserien da douiñ reiñ dezhañ o skoazell.\nGian Galeazzo Visconti Gian Maria Visconti\n1402-1412 War e lerc'h\nAdtapet diwar « https://br.wikipedia.org/w/index.php?title=Gian_Maria_Visconti&oldid=1928564 »\nKemmoù diwezhañ degaset d'ar bajenn-mañ d'an 2 Gen 2022, da 19:08.


Pajenn:Morvan - Buez ar Zent, 1894.djvu/235 - Wikimammenn\nPajenn:Morvan - Buez ar Zent, 1894.djvu/235\nDa zadorn ha da zul, ez ea d’ann iliz da glevet ann offerenn ha da gommunia ; ann iliz-se a ioa diou leo dioc’h he ermitach. Enn deiziou all, e tremene he holl amzer o pedi, o vedita hag o lenn ar Skritur Sakr ha levriou ann doktored euz ann Iliz. Ne skuize morse o sonjal e Doue, enn he c’hened, enn he c’halloud, enn he vadelez. Aliez, a greiz medita, e veze evel dibradet dioc’h ann douar var diouaskell ar garantez, ha douget a spered betek ann env el leac’h ma tivize gant ann elez divar benn misteriou dudiuz ar relijion.\nDaou-ugent vloaz a ioa ma rene Iann ar vuez-se pa oue choazet gant holl venac’h menez Sinai evit beza ho\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/235&oldid=137421 »


Ar c'hazh gant heuzoù ler - Wikipedia\nAr c'hazh gant heuzoù ler\nAr c'hazh gant heuzoù ler (Kazh e heuzoù a-wechoù dre verrdo) zo ur gontadenn diwar-benn ur c'hazh korvigellek embannet gant Al Liamm e 1957 er rummad Levrioù ar vugale. Troet eo bet diwar ar gontadenn c'hallek Le Maître chat ou le Chat botté gant Charles Perrault (1628-1703) er XVIIvet kantved.\n1 E yezhoù all\n4 Ar gontadenn\nO Gato de Botas e Brazil\nO Gato das Botaspe O Mestre Gato e Portugal\ne saozneg: Puss in Boots\nKoshañ skrid anavezet eus istor ar c'hazh-se eo ar gontadenn italianek Costantino Fortunato el levr Le piacevoli notti, gant Giovanni Francesco Straparola er XVIvet kantved (c. 1550–1553). Anavezet e oa moarvat gant Perrault, dre ma oa bet troet e galleg.\nE 1634 e voe embannet un doare italianek all, anvet Gagliuso, er Pentamerone gant Giambattista Basile. Ne seblant ket ar gontadenn bezañ bet anavezet gant Perrault, ha ne voe troet e galleg en e amzer. Ar paotr amañ zo ur c'hlasker-bara anvet Gagliuso (a-wechoù Cagliuso) ha sikouret eo ivez gant e gazh. Met disheñvel eo ar fin. Cagliuso a bromet un arched aour d'e gazh pa varvo. Tri devezh goude e ra van ar c'hazh da vervel ha klevout a ra Gagliuso o lavarout d'e wreg skeiñ ar c'hazh marv er-maez dre ar prenestr. Neuze e sav ar c'hazh hag e tamall e vestr, o c'houlenn ha hennezh eo ar gopr prometet evit ar sikour roet dezhañ da wellaat e stad. Neuze e red kuit ar c'hazh eus ti e vestr dizanaoudek.\nE 1697 skrid gallek Charles Perrault\nEn 1729, e voe troet skrid Perrault e saozneg gant Robert Samber, ma oa anvet The Master Cat, or Puss in Boots hag embannet e Londrez gant J. Pote ha R. Montagu en dastumad Histories, or Tales of Past Times\nE 1797 Der gestiefelte Kater a oa ur gomedienn alamanek gant Ludwig Tieck.\nE 1812 e voe troet ar skrid en alamaneg gant ar vreudeur Grimm hag embannet en o Kinder- und Hausmärchen.\nEr gontadenn c'hallek Le renard doré, embannet e 1900 en dastumad Contes des landes et des grèves e kaver un tamm eus danvez ar gontadenn, hag an anv ""marquis de Carabas meneget ouzhpenn ugent gwech.\n'[[Histories, or Tales of Past Times] en 1763.\nSkeudenn evit an embannadur saoznek gant Otto Speckter.\nSkeudenn evit Der gestiefelte Kater gant Moritz Von Schwind en 1849.\nMarvet eo ar miliner ha rannet e vadoù etre e dri mab.\nSkeudennoù gant Gustave Doré\nDeuit da sikour ! Emañ ar markiz o veuziñ!\nC'hwi, tud vat o falc'hat, ma ne lavarit ket d'ar roue eo ar prad-mañ d'ar markiz, a vezo malet kig hag eskern.\nAr c'hazh a glaskas gouzout piv e oa ar Roñfl-se.\nDegemeret e voe gant ar Roñfl ken seven ha ma c'hall ur Roñfl degemer tud.\n↑ Skrid le renard Doré\nAdtapet diwar « https://br.wikipedia.org/w/index.php?title=Ar_c%27hazh_gant_heuzoù_ler&oldid=1922846 »\nKemmoù diwezhañ degaset d'ar bajenn-mañ d'an 1 Gen 2022, da 13:58.


Gwelout Sibari, ar gêr italian a vremañ.\nKêrioù Hellaz Veur\nPezh moneiz eus Sybaris, war-dro 550-510 kent JK.\nLec'hoadur proviñs Cosenza.\nSybaris (Σύβαρις e gregach) pe Sibaris (Sibari en italianeg hiriv) a oa ur gêr eus Magna Graecia, pe Hellaz Veur, en Italia, e kornôg pellañ Pleg-mor Taranto, a zo hiziv e proviñs Cosenza.\nEn tolead e oa pobl an Enotri, a vleunias o sevenadur en Oadvezh an Houarn, ha goude-se skubet kuit gant trevadennerien deuet eus Ac'haia war-dro 730-720 kent JK a reas o sklaved eus an Enotri hag a savas Sibaris. Di e teue marc'hadourezh eus Anatolia, eus Miletos dreist-holl.\nEr VIvet kantved kent JK e oa deuet Sibaris da vezañ ken pinvidik ma veze graet Sibarited eus an dud troet gant ar plijadurezhioù.\nBrezel a voe etre Sibaris ha kêrioù amezek unanet, Crotone, Siris ha Metaponto, ha kollet emgann Nika e 510 kent JK. Distrujet e voe kêr goude ar brezel, ha goloet gant doureier ar stêr Crathis (a zo Crati hiriv).\nUr gontadenn c'hallek zo bet savet gant Charles Maurras diwar-benn dismantridigezh kêr Sybaris.\n↑ Le Jour des Grâces, gant Maurras\nAdtapet diwar « https://br.wikipedia.org/w/index.php?title=Sybaris&oldid=1950161 »


Petra zou ret gobér eit santifiein el labour hac en occupationeu aral durand en deuéh - Wikimammenn\nPetra zou ret gobér eit santifiein el labour hac en occupationeu aral durand en deuéh\nJ.-M. Galles, 1829 (p. 171-174)\n◄ Ag en devérieu ag er stad Petra zou ret gobér eit santifiein el labour hac en occupationeu aral durand en deuéh Ag er garanté a zeliamb en dout doh Jesus ►\nPetra zou ret gobér eit santifiein el labour hac en occupationeu aral durand en deüéh.\nEN devérieu a hou stad a ra deoh, me mab, calz a boén hac a sourci ; mæs doh hum acquittein a nehai, ne chonget quet ur momanr é Doué.\nGuirhiés, perpet fidel hac apert, pligéet guenoh disquein deign penaus é éellan, èl oh, hum joéntein doh Doué durand el labour hac en excelciceu ag en devérieu a me stad.\nMe mab, el labour, en occupationeu, memb er-ré calettan ha poéniussan, n’en dint quet capable a barrat en dén spirituel hac intérior a vout joéntet doh Doué.\nUn inean péhani a zou dalhable én hi hé hunan, a zou æz-dehi chongeal é Doué, memb én occasioneu-zé é péré en hum gave angaget dré en devérieu a he stad, ha péré a zeliehai, haval-é, hé distroein a chongeal én ou.\nEr burtæt a intantion guet péhani é ra peb-unan a hé œvreu, hac en offrand a ra a nehai de Zoué, a vir doh t’hi a gouéh én un dissourciage é péhani ne goùéh meit rai liés en ineanneu péré ne laquant quet quement a éhuéh.\nEn esprit a fé hac a religion a inour peb tra, a zouça peb tra, a gonsacre peb tra. Er péh a zou groeit guet en esprit-cé a zou un action agreable de Zoué hac a vérit bout recompanset guet-ou.\nGroeit aveit Doué er péh ne ra quement a ré-ral meit aveit er bed pé aveit un intérès tamporel-benac. Hum occupet guet péh a oulen hou stad ; mæs groeit-ean guet un intantion vad èl ma jauge doh ur hrechén. E obér èl-cé, hui a labourou ar un drò aveit er vuhé-men hac aveit en éternité.\nMar hum ret d’el labour dré oust, dré imur, dré forh, dré gustum, dré ur fal inclination benac, èl ne vou quet aveit Doué é labourehet, hui a bassou ærieu a béh hemb chongeal a rein dehou hou calon.\nNe laret quet n’en doh quet capable a chongeal é deu dra ar un dro ; ur galon n’en dé quet pêl é laret de Zoué ol ér péh a vèn dehi laret dehou.\nMarthe, péhani a labourai aveit Jesus, ne cessai quet hé labour a pe gonzai doh t’ou.\nÉ creis hou ç’occupationeu, hui hum antretén a hou occupationen memb, guet er-ré a zou tro-ha-tro deoh. Hum antretenet ehué guet hou Toué, péhani a zou presant, ne vern petra a ret.\nÉ zivis, forh dihaval doh diviseu en dut, n’en dès nitra a zisplige, nitra annéus. Cavouit a rér memb én ou en avantage ma éellér, é peb sort labour hac occupation, tanhouat en doustér a nehou.\nÉellein a rér donnet de vout ur sant bras é obér hemb quin treu cumun, guet ne veint quét groeit én ur fæçon cumun.\nEl lod muihan ag en dut ne rant er péh a rant, meit rac me mant obliget d’er gobér. Er gobér rac m’er hommand Doué dehai hac én intantion a bligein dehou, a zou un dra é péhani ne chongeant quet.\nAveit oh-hui, me mab, laret dehou, én ul labourat, é laquet hou pligeadur é obér é volanté, ha ne laquéoh quet bihannoh a boén eit pligein dehou, nac é vehai hoah calettoh hou labour.\nOffred dehou hou labour, ha joéntet-ean doh ol er péh en dès anduret aveit hun salvedigueah.\nMar da hou labour de vad, reit hou pénédiction d’en hani el laca de brofitein. Ma ne brofit quet, souffret er boén-zé a bermet Doué eit approuvein hou patiantæt.\nDré en union-zé guet Doué én hou ç’ol œvreu, er-ré vihannan, er-ré disprisaplan én apparance, a vou saüet beta hou lacat de vétitein ur bazen ihuelloh a hloër é ranteleah en nean.\nAdtapet diwar « https://br.wikisource.org/w/index.php?title=Petra_zou_ret_gobér_eit_santifiein_el_labour_hac_en_occupationeu_aral_durand_en_deuéh&oldid=105827 »\nKemmoù diwezhañ degaset d'ar bajenn-mañ d'an 16 Eos 2017, da 18:57.


(Adkaset eus Byelarus)\nBelarus (belaruseg: Беларусь, lizherenneg latin ispisial Łacinka: Biełaruś; ruseg: Беларусь, Белору́ссия), pe Rusia wenn gwechall (un droidigezh eus an anv), ent-hir Republik Belarus, a zo ur vro eus reter Europa. Harzoù he deus gant Rusia war-du ar reter, gant Polonia war-du ar c'hornôg, gant Ukraina, war-du ar su, gant Lituania ha Latvia war-du an norzh. Minsk eo he c'hêr-benn. Ar c'hêrioù pennañ arall a zo Brest, Grodno, Gomel, Mahilioŭ, Vitebsk ha Bobruisk. Unan eus an div vro tizher ar muiañ gant Gwallzarvoud Tchernobil eo.\nGer-stur : Ar stad evit ar bobl\nKan broadel: Мы, беларусы\n(ha kêr vrasañ) Minsk\n- Prezidant Alyaksandr Loukachenka\n- Hollad 207,600 km² (85)\n- niveradeg 2012 9,463,000\n- Stankter 45,6/km² (142)\n- Hollad $131,201 miliard (64)\n- Keidenn $13 909 (78)\n0.794 (kreiz) (67)\nRoubl Belarusat (BYR)\n1.1 Roll proviñsoù Belarus\n2.2 Lec'hiennoù ofisiel\nUn aozadur melestradurel eus ar marevezh soviedel he deus miret Belarus. Disrannet eo he zachenn e c'hwec'h proviñs ("voblasts") hag a denn o anv eus o c'hreizenn velestradurel. Ur statud ispisial he deus kêr Minsk ha n'emañ e proviñs ebet. E raionoù e vez disrannet ar proviñsoù. Kuzulioù ar raionoù a vez dilennet gant o annezidi met gant ar broviñs e vez anvet o galloud ober. Ar memes tra zo gwir evit ar proviñsoù a zo dilennet o farlamant tra ma vez dilennet o galloud-ober gant ar gouarnamant.\nRoll proviñsoù BelarusAozañ\nVoblast Brest (Brest)\nVoblast Homiel (Homyel)\nVoblast Hrodna (Hrodna)\nVoblast Mahilyow (Mahilioŭ)\nVoblast Minsk (Minsk)\nVoblast Vitsebsk (Vitsebsk)\nSellit ouzh ar ger Belarus er\n(en) Lec'hienn ofisiel ar stad\nKenglad Ekonomiel Euraziat (EURASEC)\nByelarus • Kazac'hstan • Kirgizstan • Rusia • Ouzbekistan • Tadjikistan\nAdtapet diwar « https://br.wikipedia.org/w/index.php?title=Belarus&oldid=1676412 »\nDernière modification le 21 Kzu 2015, à 13:24\nKemmoù diwezhañ degaset d'ar bajenn-mañ d'an 21 Kzu 2015, da 13:24.


Ar Front populaire etre pour ha trichin e Penn-ar-Bed (1934-1936) | Becedia\nAr Front populaire etre pour ha trichin e Penn-ar-Bed (1934-1936)\nAozer : Jean-Paul Sénéchal / Gouere 2021\nPetra en deus talvezet ur gouarnamant ken divoas ha hini Talbenn ar Bobl e departamant Penn-ar-Bed, ken pounner pouez ar relijion war e istor ? Mont don e kalon ur gevredigezh frailhet gant an tabutoù politikel, ekonomikel ha sokial a ranker ober evit klask respont ouzh ar goulenn-mañ. Mont a-enep ar sonjoù graet-ha-tout war ar prantad-se a ranker ober ivez avat. Un tamm a-raok deroù Talbenn ar Bobl e tisklêrias prefed Penn-ar-Bed, evel pa komzje diwar un amzer bet, e chome sonn « la vieille formule bleu contre blanc » en departamant, er c’hontrefed eus departamantoù all Breizh. Gant an Iliz ha gant sindikad Landerne al labour-douar e oa dalc’het ar maezioù d’ar c’houlz-se, gwir eo. Ken gwir ken ne oa bet tost manifestadeg ebet er straedoù abaoe 1924 estroc’h evit ar re bet savet gante. E 1934 avat e voe pennboezellet an urzh didorr-se gant manifestadegoù all.\nA-unan a-enep ar faskouriezh\nCheñchet e voe penn d’ar vazh pa savas a-unan strolladoù ha sindikadoù an tu kleiz, savet o c’halonoù da heul an afer Stavisky. D’ar 6 a viz c’hwevrer e kasas ar c’hevreoù irienniñ o reuz e straedoù Pariz. D’an 12 a viz c’hwevrer 1934 avat e voe kaset brav an dorzh d’ar gêr gant ar manifestadegoù enep-faskour, evel hini Brest, eus 6 000 da 12 000 a-dud enni\nKomiteoù enep-faskour a voe savet neuze e kêrioù bras Penn-ar-Bed, debrerien-beleien ar pep brasañ anezhe kement hag ober evel ma oa dleet e Penn-ar-Bed. Diwar lusk an unvaniezh-se e kreskas an emskiant politikel, kement ha ken bihan ken e reas ar sindikadoù CGT ha CGTU o soñj adunaniñ d’an 8 a viz kerzu 1935. Hag ar strolladoù politikel da vont da heul ar memes lusk d’o zro. Cheñch penn d’e vazh a reas ar PCF neuze, o paouez da dagañ « sokio-faskourien » an SFIO. D’ar 14 a viz gouere 1935 e bodadeg veur an unvaniezh a voe dalc’het war dachenn sport Buffalo e Pariz e savas Josette Korneg he mouezh - ur skolaerez eus Penn-ar-Bed anezhi – e anv Bretoned an Talbenn, o reiñ koad da « gozh kreñvlec’h ar veleien ».\nBresk an unvaniezh eus an eil lec’h d’egile\nDigompez e oa hent Talbenn ar Bobl e Penn-ar-Bed avat, kerkent ha savet, abalamour d’an interestoù personnel pe lec’hel. Plaenoc’h e oa an traoù e Bro-Dreger dindan renerezh Tangi Prigent, stourmer sokialour Sant-Yann ar Biz, hag e Bro Gonkerne, en-dro da Bêr Gwegen, ur c’humunour unanour anezhañ. Berzh a reas an eil hag egile, paotred an tu kleiz digor o speredoù anezhe, pa voent dilennet e 1934 ha 1935 da guzulierien departamant ha da vaerioù, an eil e Sant-Yann ar Biz hag egile e Konkerne.\nAr c’hontrefed-rik e oa evit sokialourien Brest bodet en-dro da Émile Goude, depute-maer, ken don o enebiezh ouzh ar gumunouriezh ken ne oa kaoz ebet a unvaniezh. Kement ha ken bihan ken e voe skarzhet E. Goude eus an SFIO e 1935 zoken. Diaes e oa an unvaniezh er vro vigoudenn ivez, gant Alain Signor, sekretour ar PCF e Breizh. Evit ar Strollad radikal-sokialour (PRS) e voe unanour keit ha ma kavas e gont en unvaniezh, ar pezh ne badas ket gwall bell eus an eil dilennadeg d’eben. Rak ar PCF hag an SFIO an hini a dennas gounid eus an dilennadegoù war goust ar PRS, koulz e 1934 e kuzul an departamant hag e 1935 er c’huzulioù-kêr, fumet radikaled Montroulez ha Kemper bet lakaet diaes gant an disoc’hoù-se.\nC’hwitadenn an tu kleiz war dilennadeg ar gannaded\nKadarnet e voe an emlusk-se ar bloaz war-lerc’h da goulz dilennadeg an deputeed. Dont a reas Tangi Prigent da vezañ depute yaouankañ ar vro. Pêr Gwegen avat, ha pa ziskoueze sifroù an dro gentañ e oa-eñ da vezañ trec’h, a voe koll en eil tro abalamour ma tivizas ar PRS chom war ar renk. Kement all e Kemperle e lec’h e chomas paotr ar PRS oc’h enebiñ ouzh ur radikal all, emren anezhañ, ma voe dilennet kannad ar foñserien a-benn ar fin.plaisa\nA-benn ar fin hag en desped d’an disoc’hoù e Bro-Frañs en he fezh, e voe an dilennadeg-se ur c’hwitadenn vras evit an tu kleiz e Penn-ar-Bed, pa goazhas ar mouezhioù serret gantañ eus 81 916 er bloavezh 1932 da 66 788 e 1936, tra ma tape enebourien Talbenn ar Bobl rastellat 99 901 vouezh. Disunvaniezh an tu kleiz an hini a oa bet kaoz a gement-mañ, dres pa dapas an tu dehou lakaat un den war ar renk e pep sirkoñskripsion, ar pezh n’en doa ket tapet ober e 1932.\nStegnet ar stourm sokial gant an enkadenn\nKaletaet e voe an darempredoù sokial gant an enkadenn ekonomik e deroù ar bloavezhioù tregont. Birvilh a oa war ar maez adalek 1935. Leuskel a rae foñserien vras Ofis kreiz Landerne, sindikad nemetañ al labourerien-douar e Penn-ar-Bed, ar faskouriezh da baotañ e-mesk ar beizanted war atiz « Rochedoù glas » Dorgères, gwarded o urzh war ar maez.\nEr c’hêrioù e c’houzañve ar c’hopridi hag ar gargidi vihan abalamour da bolitikerezh didalvoudekaat an arc’hant bet kaset e 1935, krennet-bras o galloud-prenañ gant dekredoù-diwar-urzh Pierre Laval. E miz eost ec’h eas pobl Brest e breskenn meur a zevezh-pad, ken taer ken e voe gloazet degadoù a dud ha lazhet tri den zoken. Nebeutoc’h evit ur bloaz war-lerc’h ar mod-se da « varc’hatañ a-stroll dre ar reuz hag ar freuz » e savas ul lanvad harzoù labour evel ne oa bet biskoazh.\nLanvad an harzoù-labour\nKerkent ha ma oa bet trec’h Talbenn ar Bobl e dilennadegoù miz even 1936, ha betek miz du 1938, ne chomas ket ar vicherourien etre daou kent herzel gant o labour hag ac’hubiñ o labouradeg a-wechoù, betek sachañ gante gounidoù sokial a-seurt ne oa bet biskoazh (kresk war ar goproù, gwirioù war ar sindikadoù, koñjeioù arc’hantet…). Difarlinkañ a reas lanvad kentañ an harzoù-labour e donnoù war ar c’hêrioù pennañ en nevez-amzer hag en hañv 1936. Ur c’halz a gouchoù-micher ne voent ket tizhet gantañ evit afer-se rak trawalc’h e oa d’ur stal chom a sav gant he fred evit ma plegfe patroned stalioù all an hevelep obererezh betek goût. Kalz a izili nevez a voe enrollet ivez gant ar CGT, ha gant ar CFTC un tamm nebeutoc’h, abalamour d’ar birvilh sokial a rene war ar gevredigezh neuze.\nEn arsanailhoù hag er servijoù publik avat ne c’halvas ket ar CGT d’an disterañ harz-labour, aon ganti lakaat diaes gouarnamant Talbenn ar Bobl, war-bouez devezh an 30 a viz du 1938. Gant an anarkourien nemetken e voe aozet un diskrog-labour e arsanailh Brest e miz du 1936, kondaonet raktal gant ar c’humunour Ernest Miry, eil-sekretour ar CGT en departamant. A-benn ar fin, dre ma ne glaskas ket talañ e rankas ar CGT anzav, e 1939, e oa bet koll war goproù kargidi ar Stad e-keñver reoù ar stalioù prevez.\nAdalek deroù ar bloavezh 1937 e voe aozet en embregerezhioù - gant asant kengevread ar CGT en devo keuz pa vo re ziwezhat – ur reizhiad kompezañ an interestoù, luziet-tre e reolennoù, a viras ouzh al labourerien a aozañ harzoù-labour. Ar batroned an hini a dennas ar brasañ gounid eus ar reizhad digempouez-se, hag ac’h eas an tu kreñv gante pa droas avel ar galloud politikel eus o zu.\nE miz even 1937 e voe fin gant « taol arnod Blum ». Strivañ a reas an daou c’houarnamant Chautemps a zeuas war e lerc’h da cheñch penn d’ar vazh en aner. Goude da Leon Blum bezañ klasket reformiñ ur wech c’hoazh ur gouarnamant na badas ket pelloc’h e tapas Daladier kaout asant Kambr an deputeed d’an 8 a viz ebrel 1938 da lakaat un termen da brantad Talbenn ar Bobl.\nD’an 20 a viz eost ec’h embannas hennezh e oa fin gant an daou-ugent eurvezh labour ar sizhun. Gervel a reas ar CGT d’an harz labour d’an 30 a viz du 1938. Ur c’hwitadenn vras e voe e pep lec’h, hag e Penn-ar-Bed kement-all. Ac’hubet e voe ar c’hêrioù gant an arme ; Kaset e voe ar gargidi d’o labour dre reked. Skarzhet diouzh o labour e voe renerien ar sindikad e leizh, en o zouez e sekretour Charles Berthelot hag e eil-sekretour Ernest Miry. Dibennet e oa emsav ar vicherourien.\nBruzhunet e voe tamm-ha-tamm ar gounidoù sokial. Ar skiant bet prenet neuze ne voe ket kollet evit afer-se. Kerkent hag echu an eil brezel bed e voe kaset araokadennoù sokial nevez : devezhioù kaeroc’h a oa da vezañ c’hoazh, a-drugarez d’an harz-labourerien.\nSénéchal Jean-Paul, Finistère du Front populaire, lutte pour l’hégémonie et logique de blocs, Rennes, Presses universitaires de Rennes, 2018.\nLe Gall Erwan et Prigent François (dir.), C’était 1936, le Front populaire vu de Bretagne, Rennes, Éditions Goater, 2016.\nVigreux Jean, Histoire du Front populaire. L’échappée belle, Paris, Tallandier, 2016.\nAUTEUR : Jean-Paul Sénéchal\nJean-Paul Sénéchal, doktor war an istor ha klasker stag ouzh ar Greizenn Klask diwar Breizh hag ar Broioù keltiek (CRBC), arbenikaet war ar studiañ an enkadennoù sokial ha politikel.\nL'Ouest-Éclair (éd. Rennes) - lundi 04 mai 1936\nLes notables et les forces politiques de droite en Bretagne dans les années 1930


Pevare levr - I - Wikimammenn\nPevare levr - I\n◄ War Zakramant ann Aoter Pevare levr - I Ann Aotrou Doue a ziskoues d’ann den e sakramant ann Aoter peger braz eo he vadelez hag he garantez ►\nGant pegemend a zoujans e tleer kemeret korf Jezuz-Krist.\n1. — Ann ene mad — O va Jezuz, gwirionez a zo a viskoaz da viken, ar c’homziou aman a-raok a zo ho komziou-c’houi, petra-bennag n’int ket bet lavaret enn eunn hevelep amzer na skrivet enn eunn hevelep leac’h. Rak-se, pa’z eo gwir hoc’h euz lavaret anezho, ho c’hlevet a dleann gant anaoudegez-vad hag ho miret e pep lealded. Ho komziou int, pa hoc’h euz lavaret anezho ; va c’homziou-me int ivez, o veza ma hoc’h euz lavaret anezho evit va zilvidigez. Ho c’hlevet a rann a galoun vad euz ho kenou, evit ma vezint skrivet dounoc’h a ze em c’haloun.\nAr c’homziou-ze, ker mad ha ker karantezuz, a ro nerz d’in. Va fec’hejou, siouaz, a spount achanoun, ha va ene louz a vir ouz-in na dostafenn oc’h eur mister ker braz. Ho komziou a zo ker mad ma tennont ac’hanoun war-zu enn-hoc’h. Va fec’hejou, siouaz, eunn taol braz anezho, am distro diouz-hoc’h.\n2. — C’houi a c’hourc’hemenn d’in tostaat ouz-hoc’h gant fisians, mar fell d’in kaout va lod digan-e-hoc’h. C’houi a c’hourc’hemenn d’in dibri bara ann envou, mar fell d’in kaout ar vuez hag ar c’hloar a bado da viken. Deut d’am c’havout, eme c’houi, deut c’houi holl hoc’h euz poan hag a zo dindan ho peac’h, ha me ho tiboanio.\nNag ar c’homzioù-ze a zo mad ! O va Doue karantezuz, gervel a rit ar pec’her paour ha reuzeudik da zigemeret ho korf sakr. Na piou ounn-me, Aotrou, evit ma kredfenn tostaat ouz-hoc’h ? Ann env hag ann envou, peger braz-bennag int, ne d-int ket evit ho terc’hel, ha koulskoude e livirit : Deut holl d’am chavout.\n3. — Na perak hoc’h euz-hu kemend all a vadelez hag a garantez evit dont d’am fidi da gemeret ho korf sakr ? Penaoz e kredfenn-me mont d’ho kavout, rak me a oar n’euz enn-oun nep tra vad e-bed ! Petra oufe rei d’in fisians a-walc’h evit mont dira-z-hoc’h ? Penaoz ec’h hellfenn-me ho tigemeret em c’haloun, goude m’am euz gwall-c’hreat ken aliez o pec’hi enn ho kenver, Tad trugarezuz-meurbed ?\nAnn Elez hag ann Arc’helez a zouj ac’hanoc’h, ar Zent hag ar re euruz a gren dira-z-hoc’h, ha koulskoude e livirit : Deut holl d’am c’havout. Piou a ve evit kredi e ve gwir kement-se, o va Doue, ma na vije ket bet lavaret gan-e-hoc’h hoc’h-unan ? Piou a gredfe tostaat ouz-hoc’h, anez ma ve dre ho kourc’hemenn ?\n4. — Noe, den fur ha mad a bep hent, goude poania e-pad kant vloaz, en deuz savet eunn arc’h evit en em zavetei gant nebeud a dud. Ha me, penaoz ec’h hellfenn-me, goude eunn tammik labour, en em lakaat e doare vad da zigemeret, evel ma’z eo dleet, ann hini en deuz krouet ar bed ?\nMoizez, ho servicher braz hag ho mignoun ker, en deuz great eunn arc’h gant koat ne helle ket mont da vreina, hag en deuz he livet gant ann aour ar c’haera, hag enn arc’h-ze en deuz lekeat ann diou Daolen euz al lezen. Ha me ne d-ounn nemet breinadurez, penaoz e kredfenn-me ho tigemeret-hu, goude ken nebeud a boan, c’houi hoc’h euz great al Lezen, c’houi hoc’h euz roet ar vuez ?\nSalomon, ar fura e-touez rouanez Israel, goude labourat e-pad seiz vioaz, en deuz savet eunn iliz gaer-meurbed evit enori hoc’h hano santel ; goude eiz dervez goel en deuz sakret anezhi ; great en deuz kalz a zakrifisou a beoc’h ha lekeat en deuz ann arc’h santel gant lid braz el leac’h a ioa bet great evit-hi, oc’h son ann trompillou, hag ann holl dud o kana gant levenez. Ha me, den reuzeudik ma’z ounn, me ar paoura e-touez ann holl, penaoz ec’h hellfenn-me ho tigemeret em c’haloun, rak ne hellann, nemet dre boan, en em rei gant feiz d’am fedennou e-pad eunn hanter heur hep-ken ! Nag euruz e venn-me ma hellfenn lakaat da dalvout, na pa ve nemet eur weach hep-ken, eunn amzer berroc’h c’hoaz !\n5. — O va Doue, na peger kalet eo ar boan ho deuz bet ann dud santel-se evit dont da blijout d’e-hoc’h ! Ar pez a rann-me, siouaz, a zo nebeud a dra. Na peger berr eo ann amzer a gemerann-me evit en em lakaat e doare vad da goumunia, evel ma’z eo dleet ! Dibaot eo e ve va spered troet holl war-zu enn-hoc’h ; ne d-eo ket dibaot avad e ve distroet diouz-hoc’h.\nEunn dra eo hag a zo gwir : pa vez ann dira-z-hoc’h-hu, o va Doue ker mad, ne dlefe dont em spered tra louz na tra krouet e-bed ; rak ne d-eo ket eunn Eal hep-ken, Aotrou ann Elez eo a dleann digemeret em c’haloun.\n6. — Kalz a gemm a zo etre arc’h Doue hag etre ar pez a ioa enn-hi, etre ho korf glann-meurbed hag etre he holl c’hrasou ne oufed lavaret peger braz int. Kemm braz a zo etre ar zakrifisou euz al Lezen goz, ne oant neraet eur skeud euz ar sakrifisou da zont, hag etre ar gwir hostiv euz ho korf sakr en deuz torret ann holl zakrifisou euz al Lezen goz.\n7. — Perak ’ta n’ounn-me ket birvidikoc’h eget ne d-ounn dira-z-hoc’h, o va Doue, a zo red da enori ? Perak n’en em lakaann-me ket a du vad gant muioc’h a aked evit kaout va lod euz ho misteriou sakr, pa’z eo gwir ar Batriarched hag ar Brofeded santel, ar rouanez hag ar brinsed hag ho holl dud gant-ho, ho deuz bet gwechall-goz kemend a feiz hag a garantez, evit servich Doue.\n8. — David, ar roue santel-meurbed, a lammaz endra hellaz a-zirak arc’h Doue, dre m’en doa sonj euz ar madou a ioa bet roet gwechall d’he dadou-koz. Great en deuz kalz a vinviou da gana, savet en deuz kanaouennou santel ha gourc’hemennet en deuz ma vijent kanet gant levenez. Hen he-unan en deuz kanet aliez anezho war ann delen, o veza ma’z oa entanet gant gras ar Spered-Santel. Desket en deuz bugale Israel da veuli Doue a wir galoun ha da gana bemdez war-eunn-dro meuleudiou Doue, evit ma vije binniget e pep leac’h.\nPa ho doa neuze ann dud kemend all a zoujans dirak arc’h Doue, pa gane laouen ann dud kemend all a veuleudiou da Zoue, pegement muioc’h a zoujans hag a feiz ne dleann-me ket da gaout, me hag ann holl gristenien, dirak sakramant aon Aoter, pa zenann da gemeret korf sakr va Zalver Jezuz-Krist.\n9. — Hiniennou a zo hag a ia tu-ma tu-hont da welet relegou ar Zent, hag a zo eunn dudi d’ezho klevet ann traou kaer ho deuz great. Souezet-meurbed int o welet ann ilizou braz ha kaer a zo bet savet enn enor d’ezho, poket a reont d’ho eskern sakr a zo miret e-mesk ann aour hag ar seiz. Ha setu emoc’h aman dira-z-oun, o va Doue, war ann aoter, c’houi Sant ar Zent, Krouer ar bed, Aotrou ann Elez.\nAnn dud a ia aliez da welet ann ilizou-ze gant ar c’hoant ho deuz da welet traou nevez ; setu perak ne dennont ket a ze nemeur a frouez evit ho ene, dreist pep tra pa’z eont di dievez hag hep kaout eur gwir c’hlac’har euz ho fec’hejou. Aman avad, e sakramant ann Aoter, c’houi Jezuz-Krist a zo enn-han evel Doue hag evel den. Er zakramant-man ann den a gav grasou puill evit he zalvidigez, pa zigemer ac’hanoc’h enn he galoun gant feiz hag evel ma’z eo dleet. Ne d-eo ket dre zievezded eo, ne d-eo ket evit gwelet traou nevez, ne d-eo ket evit c’hoantegesiou ar c’horf eo e tostaomp oc’h sakramant ann Aoter ; tostaat a reomp out-han dre m’hon euz eur feiz kre, eur fisians vraz hag eur gwir garantez.\n10. — O va Doue, Krouer ar bed, Doue n’euz den evit he welet, na peger braz eo ho trugarez enn hor c’henver ! Na peger braz eo ho madelez hag ho karantez evit ar re hoc’h euz great ann dibab anezho, rak, en em ginnig a rit hoc’h-unan d’ezho da vagadurez er zakramant sakr euz ann Aoter ! Ann dra-ze, Aotrou, a zo enn tu all da spered ann den ; ann dra-ze a denn war-zu enn-hoc’h kaloun ann dud a feiz hag a zoujans Doue, hag a c’houez enn ho ene tan ho karantez. Rak ho servicherien feal, ar re a laka, hed ho buez, ho foan holl da veza gwelloc’h-gwella, ar re-ze dre ma tostaont oc’h sakramant sakr ann Aoter, ho deuz aliez grasou a gresk enn-ho ho feiz hag ho c’harantez evit ar mad hag ar furnez.\n11. — O gras huel ha kaer-meurbed kuzet er zakramant ! Evit he anaout ervad n’euz nemet gwir servicherien Jezuz-Krist, rak ann dud difeiz hag ar re zo dalchet dindan sujedigez ar pec’hed, ar re-ze ne d-int ket evit anaout anezhi.\nAr zakramant-ze a zigas d’ann ene gras ar Spered-santel ; rei a ra d’ezhan a nevez ar c’hras en doa kollet. Dre-z-hi ann ene a zeu da veza glann, evel ma oa d’ar c’houls ne oa ket saotret gant ar pec’hed.\nAr c’hras-ze a zo ker braz a-wechou, ha ker braz eo ive ar feiz a ia enn hon ene war he lerc’h, ma teu ar spered, hag ar c’horf sempla zo-ken, da veza kalz krevoc’h eget ne oant a-raok.\n12 — Rak-se e tleomp kaout keuz ha glac’har leiz hor c’haloun, o veza ma’z omp klouar, dievez ha laosk pa vez red digemeret Jezuz-Krist a zo enn-han gortoz ha digoll ar re a dle beza salvet. Rak dre-z-han e teuomp da veza santel, dre-z-han omp bet prenet ; Jezuz a zo didorr ar re a dremen war ann douar, hag euruzded ar Zent da viken.\nBez’ e tleomp eta en em c’hlac’hari dre ma’z euz kemend all a dud ne reont stad e-bed euz ar zakramant talvoudek-ze, euz ar zakramant-ze a zo dudi ann envon ha silvidigez ann dud holl. Na pegen dall ha peger kalet eo kaloun ann den pa ne briz ket, evel ma’z eo dleet, eunn dra ker mad, dre ’n abek m’her c’haver bemdez war ann aoter !\n13. — Rak ar zakramant sakr-ze, ma ne ve roet nemet enn eul leac’h ha gant eur belek hep-ken er bed, pegemend a vall n’ho defe ket ann dud da redek d’al leac’h-ze ha da vont da gaout belek Doue, evit gwelet anezhan pa lavar ann oferen zantel ?\nBreman avad ez euz kalz a veleien, hag e meur a leac’h Jezuz-Krist a ziskenn war ann aoter ; enn eur ober evel-se Doue a zo bet falvezet d’ezhan e ve easoc’h d’ann holl dud kemeret he gorf sakr, evit rei d’e-omp skleroc’h da anaout peger braz eo he c’hras hag he garantez enn hor c’henver.\nNi, tud paour ma’z omp ; ni, tud divroet er bed-man, ni a drugareka ac’hanoc’h, o va Jezuz c’houi a zo mad, pastor ann eneou a viskoaz da viken, o veza ma’z eo bet plijet gan-e-hoc’h rei d’e-omp da vagadurez ho korf hag ho koad, ha ma hoc’h euz hor pedet da zont da gemeret perz er misteriou-ze, enn eur lavaret d’e-omp : Deut d’am c’havont, c’houi holl a zo er boan ha dindan ho peac’h, ha me a ziboanio ac’hanoc’h.\nKement tra vraz, kaer ha santel a ioa el lezen goz ne d-oa nemet eur skeuden hep-ken euz a visteriou ann Den-Doue. David a reaz lidou braz pa zistroaz ann Arc’h da Jeruzalem. Ann Arc’h-ze, siouaz, a ioa goullo, Salver ar bed n’edo ket enn-hi. Salomon a zavaz eunn iliz vraz ha kaer-meurbed ; ann dedi anezhi a oe great dirag ar bobl holl a ioa stouet e-c’harz ann aoter ; viktimou e-leiz a oe kinniget da Zoue gant-han. Ar viktimou-ze, siouaz, na petra oant-hi ? Ne oant nemet anevaled, hag ho goad n’oa ket evit paea kemend a ioa dleet da Zoue. Ann dud a c’hortoze ho Zalver, rak lavaret oa bet e teuje d’ezho. Ha setu pa zeuaz ann amzer, setu e tigouezaz ar pez a ioa bet gwelet pell a-raok gant ar Batriarched e-pad ma vevent war ann douar. Ann hini a c’hoantae ar boblou da gaout, ar Mestr dreist holl, ann hini a zo Jehova he hano, a zeu enn he iliz, hag ar zakrifiz a drugarez, ar gwir zakrifiz a zeu e leac’h ar zakrifisou koz ne d-oant nemet eur skeuden anezhan. Ebarz ann tabernakl, dindan gweL ar zantuar ema, ann hostiv beo bepred, Oan Doue a lam pec’hejou ar bed. Ann hini a zo azezet enn tu deou d’he Dad, a zo eno he-unan, hag he vouez a c’halv ac’hanomp : Kemerit ha debrit, setu aman va chorf ; efit ; setu aman va goad, goad al lezen nevez a zo bet skuiüet evit gwalc’hi ho pec’hejou. Dibrit, va mignouned, efit ken na viot mezo, va muia-karet ! C’houi holl hoc’h euz sec’hed, deut d’ann eienen, ann dour anezhi a darz beteg ar vuez a bado keit ha Doue.\nAr re ne fell ket d’ezho terri ho sec’hed enn eienen c’hlann-ze, hag a ia el lec’hiou distro da glask mammennou dour kuzet, Doue a ra evit-ho eunn evach morc’heduz hag a zerr d’ezho ho daoulagad. E-kreiz ho chousk e kav d’ezho ho deuz naoun hag e tebront ; ha pa zihunont, ho ene a zo goullo. E-kreiz ho c’housk ho deuz sec’hed hag ec’h huvreont emint oc’h eva ; ha buhan e tihunont skuiz-maro hag ho deuz sec’hed choaz, hag ho ene a zo goullo. Deut eta, me zo ar bara a vuez ; ann hini a zeu d’am c’havout, biken n’en devezo naoun ; ann hini a gred enn-oun, biken n’en devezo sec’hed. Ann hini a zebr va c’hik hag a ev va goad, hen-nez en deuz ar vuez a bado da viken ha me a lakai anezhan da zevel euz a varo da veo.\nAotrou, kredi ha meuli a rann ho komziou ; va ene zo ker braz he c’hoant ma’z eo berr war-n-ezhan ha m’en em strink war-zu enn-hoc’h, ha goude-ze e choum krenn a za gant ar spount. Rak, siouaz, petra ounn-me evit ma kredfenn tostaat oc’h va Doue ? Pa welann n’ounn ken nemet loustoni ha distervez ; pa welann peger paour ounn, ne zonjann, ne lavarann ken tra nemet : Pellait diouz-in, o veza ma’z ounn eur pec’her. Evelato, va Jezuz, da c’hervel ar bec’herien eo ez oc’h deuet, ha n’eo ket da c’hervel ar re vad. Evel-se ’ta, enn eur skei war boull va c’haloun hag enn eur c’houlenn ho trugarez digan-e-hoc’h, e savinn hag ez inn : mont a rinn gant eur feiz kre, gant eur garantez vraz-meurbed, mont a rinn war-zu ar Mab, ar Verb, sklerijen gloar Doue ha skeuden Oan Doue ; mont a rinn war-zu Doue, va Zalver, a skarz hor pec’hejou ac’hanomp, a ro he gorf d’he vugale evit ho sevel beteg enn-han ; mont ha lavaret a rinn : Aotrou, n’ounn ket e stad vad evit ma teufac’h em c’haloun ; hogen mar plij gan-e-hoc’h lavaret eur ger hep-ken, va ene a vezo pare.\nAdtapet diwar « https://br.wikisource.org/w/index.php?title=Pevare_levr_-_I&oldid=94484 »\nKemmoù diwezhañ degaset d'ar bajenn-mañ d'an 30 Her 2016, da 21:52.


Emgann an Trocadero - Wikipedia\nEmgann an Trocadero\nAn ar me c'hall e Spagn e 1823.\nBae Cadiz hag Enez an Trocadero. Kartenn eus an XIXvet kantved.\nEmgann an Trocadero a c'hoarvezas en Enez an Trocadero, e-kichen Cádiz, en Andalouzia, e kreisteiz Spagn, d'an 30 a viz Eost 1823, ha trec'het e voe an Dispac'herien spagnol, emsavet enep o roue hollveliek Fernando VII, gant arme ar roue gall Loeiz XVIII.\nKemeret e voe kreñvlec'h an enez gant ar C'hallaoued er brezel a rejont da Vro-Spagn da adlakaat ar gurunenn war benn Fernando VII, lesanvet ar Roue Treitour.\nLos Cien Mil Hijos de San Luis (Kant mil bugel Sant Loeiz) a voe graet e Spagn ouzh ar soudarded c'hall.\n2 Kemer ar c'hreñvlec'h\n4 Monumant gall\nPa voe diskaret an impalaer Napoleon en 1815 e voe roet en-dro o c'hurunennoù da rouaned an Tiegezh Bourbon e Gall hag e Spagn. E Spagn en doa ranket ar roue Fernando VII plegañ, en desped dezhañ, da g Cortes Cadiz, ar vodadenn vroadel he devoa savet ur Vammlezenn awenet gant ar frankizouriezh. E kuzh avat en devoa goulennet skoazell digant an Emglev Santel, (Rusia, Aostria, Prusia ha Bro-Saoz) evit derc'hel penn ouzh Bodadenn ar c'h -Cortès.\nEn miz Genver 1822 e voe kemeret penn an emsavadeg gant ar c'horonal Rafael del Riego ha prizoniet e voe ar roue Fernando VII e Cádiz. Evit diskar an dispac'h a rae berzh er vro e voe aotreet Bro-C'hall, gant an Emglev Santel e Kendalc'h Verona (Here 1822) da vont da lakaat urzh.\nKemer ar c'hreñvlec'h[kemmañ | kemmañ ar vammenn]\nEn miz Ebrel 1823 e voe kaset un armead c'hall da Spagn gant ar roue gall Loeiz XVIII evit adlakaat ar gurunenn war benn Fernando VII. E penn an arme e oa e niz, Loeiz Bro-C'hall, dug Angoulême. Treuzet e voe ar Pireneoù gant ar C'hallaoued, ha kemeret Madrid, hag int neuze war-zu Andalouzia ha porzh Cádiz.\nD'an 31 a viz Eost 1823 e voe faezhet an dispac'herien a glaske difenn daou greñvlec'h e Puerto Real, un daouzek kilometr eus Cadiz. Kemeret e voe kreñvlec'h Enez an Trocadero, a zifenne porzh Cadiz, gant soudarded c'hall o devoa lammet en izelvor : hennezh eo taol-kaer an arme c'hall. Ar jeneral gall, dug Angulema, a vo roet dezhañ an titl a «Priñs an Trocadero».\nDieubet e voe roue Spagn, hag adsavet an hollveliegezh. Ankouaet e voe an amnistiezh prometet d'an dispac'herien. Goude e teuas gwaskerezh a-raok ma'z eas ar C'hallaoued war o c'hiz. 30 000 den a voe lazhet er bloavezhioù goude.\nAr skrivagner diplomat François-René de Chateaubriand en doa kemeret perzh e Kendalc'h Verona hag en aozadur an droiad vrezel a voe anvet da gannad Bro-C'hall e Madrid.\nMonumant gall[kemmañ | kemmañ ar vammenn]\nGoude-se e voe roet an anv Trocadero e Pariz d'ul leurgêr ha d'ur palez e koun d'an trec'h roueel-se.\n(fr) Conquista del Trocadero — Le Temps des Révolutions\n(de) Französische Invasion in Spanien 1822/23\n(en) Victor Hugo, Les Misérables, volumen II, capítulo 3\nAdsavidigezh an hollveliegezh e Spagn\nAdtapet diwar « https://br.wikipedia.org/w/index.php?title=Emgann_an_Trocadero&oldid=1819699 »


Pajenn:Inisan - Toull al lakez.djvu/48 - Wikimammenn\nPajenn:Inisan - Toull al lakez.djvu/48\nPer ne chomas ket pell da ehana. Sevel a ra ar zao en eur grena hag en eur skrabat e benn.\n— Ya, me ’gred, emezan, em oa great fall dec’h o tastum an arc’hant-man ; me her c’haso da gichen ar ganol, d’al lec’h m’am eus her c’havet. Koulskoude m’her c’hasan di, unan bennak all hen dastumo. Daoust ha n’eman ket kerkouls em godell-me eget e godell eun all ?… Evelato ar paour dall en deus lavaret d’in e oa en nenv unan bennak ha n’oa ket aviz ac’hanon… Daoust hag an Aotrou Doue e vez hennez ?…\nEn eur zonjal en traou-ze, e galon etre diou, etre beza laer ha beza leal, Per, e benn pleget, a ya war-zu Pont-Krist.\nP’en em gavas el lec’h m’en doa prenet, diouz ar mintin, e neiziad laboused bihan, e chomas mantretoc’h eget biskoaz, rak klevet a reas e laboused o krial warnezan. An holl o deus klevet ar pistraked o kana, pe o krial. Gouzout a rit e vezont gwelet war beg eur skourr spern, pe war-c’horre eur vojenn lann o krial, pa welont unan bennak : Pis… trak… trak… trak… trak… trak…, pis… trak… trak… trak.. trak… trak… Ha c’houi a oufe petra a gan breman ar pistraked bihan, o-femp, hag an daou goz a-unan ganto ? Oh ! ya, Per a grene, ha lec’h da ober en doa. C'houi hoc’h-unan ho pije krenet kement hag hen, ma vijec’h bet en e lec’h ; rak breman ar pistraked ne ganont ken o c’hanaouenn goz ha boazet : Pis… trak… trak… trak… trak… trak… kana a reont : Per, laer… laer… laer… laer… laer… Ha n’eo ket spontus klevet laboused o kana traou er c’hiz-ze.\nPer ne gred ket sevel e benn ; bale a ra buana ma c’hell… Kaer en deus bale buan, ar pistraked, tri en eun tu d’an hent bras, ha\nAdtapet diwar « https://br.wikisource.org/w/index.php?title=Pajenn:Inisan_-_Toull_al_lakez.djvu/48&oldid=128216 »\nKemmoù diwezhañ degaset d'ar bajenn-mañ d'an 9 Eos 2018, da 15:49.


Kontañ a reer 250,000 gwagrenn c'hwezhañ en treid hag e ver ur 1/4 litrad c'hwezh anezho bemdez.  Gant al loeroù e vez dastumet ar c'hwezh ha ne chom ket er botoù.  Pa vez yen e c'haller tennañ al loeroù hag ar mouested war un dro hag evel-se digreskiñ an dañjer da skornañ an treid.\nLoereier a bep seurtAozañ\nMezh ar berrloeroùAozañ\nMent ar berrloeroùAozañ\nSock sizes can vary from 8.5 - 11.5 . Berrloeroù zo ne dapont ket uheloc'h eget an daouufern, re all petek ar penn-glin. Ar re a dap uheloc'h a zo loeroù.\nAdtapet diwar « https://br.wikipedia.org/w/index.php?title=Berrloer&oldid=1456282 »\nDernière modification le 3 Ebr 2013, à 05:26\nKemmoù diwezhañ degaset d'ar bajenn-mañ d'an 3 Ebr 2013, da 05:26.


Peleüs - Wikipedia\n(Adkaset eus Peleus)\nThetis skrapet gant Peleüs, kyliks dremmoù ruz, war-dro 490 kent JK, Cabinet des médailles e Levraoueg Vroadel Bro-C'hall.\nPeleüs (Πηλεύς e gregach) zo unan eus harozed Hellaz kozh.\nMab e oa da Aiakos, roue enez Aigina, ha d'an nimfenn Endeis, merc'h d'an den-marc'h C'heiron. Roue Fthia, e Thessalia, e teuas da vezañ. Tad e oa da Ac'hilleüs, brudet gant an Ilias.\nGant e vreur Telamon e lazhas o hantervreur Fokos, goude taolet dezhañ un disk. Neuze e voent harluet gant o zad Aiakos. Ha Peleüs da Fthia, e Thessalia. Eno e voe gwalc'het eus e dorfed gant roue ar vro (Aktor gouez da lod, e vab Eurytion gouez da lod all), ha bet en doe an dimezell Antigone, merc'h ar roue, da bried hag un drederenn eus rouantelezh he zad war ar marc'had. Ur verc'h o doe, Polydora hec'h anv.\nMont a reas Peleüs gant an Argonaoted da glask ar Maoutken aour. Pa zistroas e kemeras perzh en hemolc'h war-lerc'h hoc'h-gouez Kalydon, hag eno e lazhas ur chaseour daoust dezhañ (e dad-kaer Eurytion marteze), ma voe harluet adarre.\nHag eñ da Iolkos (Thessalia), ma voe gwalc'het gant Akastos, mab Pelias, ha ma kemeras perzh e c'hoarioù-kañvoù ha ma c'hoarias ouzh Atalante ha ma voe trec'het ganti.\nGwreg Akast avat, Astydameia hec'h anv, a orgedas ouzh Peleüs, ha poan en doa ar paourkaezh ouzh hec'h argas. Evit kaout he dial e reas da Antigone krediñ edo Peleüs o vont da zimeziñ d'he merc'h Sterope, ha d'he fried Akastos edo Peleüs oc'h ober al lez dezhi, pe hervez doareoù all eus ar vojenn, en doa gwallet anezhi. Hag Antigone da vont d'en em grougañ.\nThetis[kemmañ | kemmañ ar vammenn]\nKen kenedek e oa an nereidenn Thetis ma oa sot an holl zoueed ganti, ha dreist-holl Zeus ha Poseidon, doue ar mor. Paouez da redek war he lerc'h a rejont avat adalek ma klevjont Themis oc'h embann e c'hanje an nereidenn ur mab a vije dreist d'e dad. Gwelloc'h e kavas Zeus leuskel un den marvel da gemer Thetis ha da seveniñ an diougan hep droug ebet evitañ. Thetis avat ne blegas ket da c'hoant Peleüs ; hemañ, kuzuliet gant C'heiron, a droas a bep eil en evn, naer, leon, pesk, morgazh, dour, ha tan, evit tapout anezhi. Dont a reas a-benn d'he sujañ ha d'en em barañ ganti. Genel a reas Ac'hilleüs, a voe desavet gant C'heiron, an den-marc'h.\nAdtapet diwar « https://br.wikipedia.org/w/index.php?title=Peleüs&oldid=1820822 »


Hiziv ez a kuit klasad ar sorserien yaouank da bourmen. Ar skolaerez, Lusi Fer, a ro un nebeud alioù dezho : bezañ seven, chom war-evezh ha dreist-holl chom hep implijout an I Bloup phone gama !! War a-seblant ne blij ket kalz ar benveg-se dezhi...\nGanet eo Isabelle PROVOST e 1971, er Jura. Bremañ emañ o chom gant e familh en Izer. Tri mab he deus. Goude o ganedigezh eo he deus divizet implijout ur c'hreion kentoc'h eget ur strinkel (klañvdiourez e oa). Dibaoe n'eo ket paouezet da c'hoari gant ar gerioù. http://paysagesisap.blogspot.fr\nBevañ a ra Jean BOSSARD e Roazhon. A-raok skeudennaouiñ istorioù er gazetenn Rouzig ha sevel al levr Debr da soubenn 'ta, Idris ! (KVB, 2013) ha Mister, mister... (KVB, 2014) en doa labouret gant Katell Chantreau war “Danevelloù eus an Andoù”, pe c'hoazh war ar bladenn Balafent, gant an Ubapar. E vicher en defe c'hoant ober eus an dudi-se ha skeudennaouiñ embannadurioù evit ar re yaouank. http://fredboboss.free.fr/maracasclub/\n2014, Dastumad Kentañ Lennadenn, 24 p., ment 200 x 200 mm


Poznań (distaget [ˈpɔznaɲ] e poloneg, Posen en alamaneg) zo ur gêr eus kornôg Polonia, war lez ar stêr Warta, ha pempvet kêr vrasañ Polonia eo hiziv. Ouzhpenn 546 500 annezad zo o chom enni (niveradeg 2014). Unan eus kêrioù koshañ Polonia eo, hag ur greizenn a bouez evit ar velestradurezh, ar c’henwerzh hag an deskadurezh.\nKêr-benn istorel proviñs Polonia Vras eo bet. Goude bezañ bet e rouantelezh Polonia, eo bet Poznań e Prusia, en XIXvet kantved, hag en Alamagn da c’houde, betek 1918 (war-bouez un nebeud bloavezhioù etre 1806 ha 1815 pa oa e dugelezh Polonia).\nUnan eus koshañ ilizoù-meur Polonia eo hini Poznań hag enni e voe beziet un toullad rouaned ha duged eus Polonia (Mieszko Iañ, Bolesław Iañ, Kazimir Iañ, Przemysł Iañ, Przemysł II).\nD’an 28 a viz Mezheven 1956 e voe un emsavadeg taer eno a-enep yev an Unvaniezh Soviedel.\nGevellet eo Poznań gant ar c'hêrioù-mañ :\nPozuelo de Alarcón (Spagn)\nShenzhen (Republik Pobl Sina)\nToledo (Ohio) (Stadoù-Unanet)\n(pl)(de)(en) Lec'hienn ofisiel\n(pl)(fr) Dom Bretanii, Ti Breizh e Poznań\nAdtapet diwar « https://br.wikipedia.org/w/index.php?title=Poznań&oldid=1642561 »\nDernière modification le 2 Mae 2015, à 07:20\nKemmoù diwezhañ degaset d'ar bajenn-mañ d'an 2 Mae 2015, da 07:20.


Kanol Suez - Wikipedia\nKanol Suez, he lec'hiadur ha gwelet diouzh an oabl (skeudenn NASA)\nEmañ Kanol Suez (arabeg: قناة السويس, Qanā al-Suways) en Egipt, e kornôg Ledenez Sinai. Kleuziet eo bet evit digeriñ un hent d'al listri etre Porzh Said (Būr Sa'īd) war vord ar Mor Kreizdouar ha Suez (al-Suways) war ar Mor Ruz. 163 km hed a zo gantañ gant div lodenn, unan e Hanternoz al Lenn C'hwerv Veur hag an eil er Su betek pleg-mor Suez.\nLedan a-walc'h eo evit daou lestr-samm da vont a bep tu ha kleuziet eo bet e diwezh an XIXvet kantved evit ma chomfe al listri hep merdeiñ tro-dro da Afrika a-bezh ha kinnig d'an dezougerezh war vor un hent berroc'h etre Europa hag Azia. A-raok e veze dezouget ar varc'hadourezh war douar eus an eil mor d'egile.\nPouezus-bras eo ar ganol evit ekonomiezh ar vro, hag an trede andon teulenn (arc'hant estren) eo evit Egipt.\nIgoret eo bet d'ar 6 a viz Eost gant prezidant bro Ejipt (Al-Sissi) ar "ganol nevez" a aotre d'un niver brasoc'h (war dro div wech miuoc'h) a bigi tremen. Padet en deus al labourioù ur bloavez leun. Ar chenchamentoù kaset a zo donedigezh ha ledanedigezh 35 km kanol met ivez touladenn 37 km kanol war al lodenn reter.\nHenamzer[kemmañ | kemmañ ar vammenn]\nUr ganol kornôg-reter a zo bet kleuziet gant ar Faraon Senousret III (XIIvet tierniezh - war-dro 1850 kent Jezuz-Krist) eus ar stêr Nil betek Suez.\nAdtapet diwar « https://br.wikipedia.org/w/index.php?title=Kanol_Suez&oldid=1656246 »\nDezougerezh war vor\nKemmoù diwezhañ degaset d'ar bajenn-mañ d'an 11 Eos 2015, da 14:43.


Aître » BZH\nSalud deoc’h ha Donemat war lec’hienn ajañs-veajiñ Aître (savouriezh hag arzoù a-vremañ). Laouen omp o tegemer ac’hanoc’h gant un nebeud keloioù e brezhoneg. Arabat chom da dortal m’ho peus goulennoù pe c’hoantoù ispisial : kasit dimp ur postel e brezhoneg.\nViaduc du métro Val – Norman Foster – Rennes 2001\nKinnig a reomp deoc’h chomadennoù savet a-ratozh evidoc’h : diouzh ar pezh a fell deoc’h, diouzh ho c’hoantoù ha diouzh an amzer a zo ganeoc’h.\nBeajiñ gant Aître a dalv kement ha kemer amzer da vevañ ur veaj dibar evit bezañ ambrouget ha kaout un tañva deus ar pezh a zo a-bouez war dachenn an arzoù hag ar savouriezh.\nEstroc’h evit ambrougañ ac’hanoc’h a rafomp : boaziañ ac’hanoc’h da gaout ur sell resis ha da briziañ an traoù diouzh ho mod deoc’h d’o gwelet.\nN’eo ket ret deoc’h gouzout tra pa dra a-raok dont : bezañ kurius ha digor ho spered, ha kaout c’hoant da brenañ skiant war dachenn an arzoù en ur mod dreistordinal a zo trawalc’h.\nAmbrouget a vefet da vare ar gweladennoù heñchet, met ouzhpenn da se e vo profet ur c’harned-beaj deoc’h. Hemañ a vo skrivet a-ratozh evit ho troiad deoc’h-c’hwi, hag ennañ e kavfet tresoù hag ur bern traoù ouzhpenn a denn ouzh an Istor, ouzh ar sevenadur… Gantañ e vo moaien deoc’h mont donoc’h e-barzh anaoudegezh an oberoù. Ma fell deoc’h e chomomp prest e-pad ho chomadenn da rannañ ha da eskemm ganeoc’h da c’houde ar gweladennoù a rafet.\nKinnig a reomp chomadennoù hag achapadennoù liammet ouzh an arzoù, e Breizh hag en estrenvro, e Pariz hag e Brusel. Ur strollad graet ha tout oc’h dija, ur skol Arzoù-kaer pe savouriezh, peotramant c’hoazh ur gevredigezh ? Prest omp da respont da gement goulenn ispisial a vefe ganeoc’h ha d’ho skoazell evit sevel ho chomadenn diouzh ar pezh ho po c’hoant (etre 8 ha 50 a dud).\nDibenn-sizhun dizoloiñ a strolladoù bihan (8 den d’ar muiañ)\nDibenn-sizhun dizoloiñ an arzoù hag ar savouriezh e Breizh adalek 500 euro (mont ha dont, div nozvezh en ul leti 3 steredenn, bilhedoù ha gweladennoù heñchet).\nFRAC Bretagne – Rennes – Odile Decq\nE Roazhon emañ hon ajañs. Arzourien ha tud arbennik war an arzoù hag ar savouriezh omp-ni. Ganimp e vefet lakaet da zizoloiñ lec’hioù an arz a-vremañ hag ar savouriezh ha n’haller ket c’hwitout warne e Breizh.\nAmbrouget a vefet ganimp e-barzh unan deus brasañ park kizelladennoù a vez kavet en Europa : domani Kergehenneg.\nEn Naoned ha tro-dro aber al Liger e tizolofet un dremmwel gant oberoù stlabezet en dachenn foran, hag int savet gant barrekañ arzourien ha savourien etrevroadel.\nE Roazhon e c’hallfet mont war ho pouezig a-dreuz hag a-hed ur gêr e-lec’h ma tispak an Arz e pep karter, hag eno e mirdi an Arz a-vremañ (digoret e 2012) e vez kavet unan deus bravañ dastumadegoù diwar-benn an arz a-vremañ a zo er Stad C’Hall.\nEvit klozañ e rankomp lâret ez eus e Breizh ur bern kreizennoù gouestlet d’an arzoù, ha pinvidik-mor eo glad ar vro-mañ, gant he sevenadur ha hec’h Istor paneveken.\nGant ar chomadennoù hag an achapadennoù a ginnigomp deoc’h e vefet lakaet e-kreizig-kreiz ar grouidigezh a-vremañ.\nL’une des plus importantes manifestations destinées à promouvoir l'art contemporain, la...\nBiennale de Venise. Le Lait des rêves\nLe Lait des rêves est le titre de la Biennale d’art contemporain de Venise. Cette 59e édition...\nBerlin, ville laboratoire par excellence, n'a de cesse de se réinventer. En perpétuel...\nL’Art et le Sacré – Regards de Rennes au Mont St-Michel\nUn week-end, entre art et architecture, pour vivre par vos sens ce que le mot chef d'œuvre veut...\nSe laisser guider par Aître, dans des lieux choisis avec compétence, conduit à s’interroger sur l’œuvre d’art avec beaucoup de plaisir.


Sotchi - Wikipedia\nSotchi (rusianeg: Со́чи; adigeg: Шъачэ, Cheuatcha), a zo ur gêr eus Rusia war ribl ar Mor Du, e rannvro Krasnodar. Diazezet e voe e 1838 gant ur c'hreñvlec'h rusian. Ur gêr gouronkañ vrudet eo hiziv. Eno e oa bet dalc'het C'hoarioù olimpek goañv 2014 ; en he fark olimpek emañ Priz Bras kirri Rusia ar Formulenn 1 hiziv. Krogadoù Kib vell-droad ar bed 2018 zo bet eno ivez.\nGwelloù eus Sotchi, E krec'h : C'hoariva goañv Sotchi, Eil a-gleiz : ur monumant eus an arc'hael Mikhael e Kurorthy Prospekt, Eil a-zehoù : Porzh-houarn Sotchi, Trede a-gleiz : Sinema Svobodny Perevlok, Trede a-zehoù : Iliz-veur Arc'hael Mikhael Sotchi, En traoñ : porzh Sotchi.\n343 334 annezad he doa e 2010 hervez an niveradeg dalc'het ar bloaz-se, un niver n'en deus ket paouezet da greskiñ kement ha ken kaer ma oa 368 011 annezad e 2013 hag eo bet braskontet 424 281 anezho e 2018 (+23.6%).\n1 Tud dibar\n1.1 Tud ganet eno\nYevgeny Kafelnikov (1974), c'hoarier tennis\nBoris Nemtsov (1959 - 2015), politikour\nPablo Neruda a voe eno e 1962, un dro evit skrivañ div destenn e-pad e chomadenn (e « Memorial de Isla Negra »)\nLong Beach (Kalifornia) (SUA)\nWeihai (Republik Pobl Sina)\nAdtapet diwar « https://br.wikipedia.org/w/index.php?title=Sotchi&oldid=1881172 »\nDernière modification le 14 Gou 2020, à 12:58\nKemmoù diwezhañ degaset d'ar bajenn-mañ d'an 14 Gou 2020, da 12:58.


Pajenn:Dizanv - Ar c’henta Miz Mari, 1868.djvu/129 - Wikimammenn\nPajenn:Dizanv - Ar c’henta Miz Mari, 1868.djvu/129\ne vez mal ganeen e glasc, ac e talvezfe nebeud a dra ; ac evelato, n’em euz nec’h na poan ebed var va spered, evit beza colled va Zalver. Penaoz e comprenan-me ken nebeud ar c’holl a zo o coll Jesus !\nDa ben tri dervez, Mari a gavas Doue, Jesus e Mab, en templ. Pebez joa d’ar Verc’hez, goude e glac’har an e anken ! Ama ar Verc’hez a zesc deoc’h delc’her-mad atao da bedi, pa gavo deoc’h e vezo eat Doue pell diouzoc’h, pa lezo ac’hanoc’h eb seurt joa ebed : pedit atao. Mari a gavas Jesus en templ. En Iliz eo e cavoc’h Doue, neket etouez ho tud ac ho mignonet. Jesus eno a zilaoue an doctoret, ac ê o c’houzout e-unan peb tra : evit discuez deoc’h eo,\nAdtapet diwar « https://br.wikisource.org/w/index.php?title=Pajenn:Dizanv_-_Ar_c’henta_Miz_Mari,_1868.djvu/129&oldid=124513 »


Penaos dont da vezañ ezel - Had ha plant da werzhañ - KPR - Kevredigezh al Liorzhourien\nFellout a ra din bezañ ezel eus KPR\nTitouroù diwar-benn an emezeliñ\nAdalek miz Gwengolo 2007 e c'hallit dont da vezañ ezel eus KPR petra bennak ma ne gomzit ket pe ne gomprenit ket ar slovakeg.\nE 2000 e oa bet savet hor c'hevredigezh e slovakeg. Abaoe ez eus deuet meur a ezel, eus Slovakia hag ar Republik tchek dreist-holl.\nBremañ e c'hallit tennañ gounid eus an emezeliñ da KPR Slovakia ivez – ne vern piv oc'h, na pe yezh a gomzit.\nDegemerout a reomp an holl re a zo tomm o c'halon ouzh ar plant. Kit e-barzh diouzhtu!\nUn tu fall a zo c'hoazh siwazh: ne voc'h ket gouest da lenn kelaouenn hor c'hevredigezh, Botanix, ma n'oc'h ket evit kompren nep yezh a vez embannet Botanix enni.\nDiouzh un tu all, perak ne embannfec'h ket c'hwi hoc'h-unan ho kelaouenn en ho yezh deoc'h-c'hwi? Kejit ouzh liorzhourien all a gomz ho yezh ha krogit e-barzh, o sevel pe o tastum pennadoù dedennus diwar-benn al liorzhouriezh, ar plant, h.a., ha da c'houde krogit gant ho pBotanix deoc'h-c'hwi en ho yezh!\nN'eus harz ebet d'ho pleuñvidigezh diabarzh!\nEvel-just ne c'haller ket implijout atav an alioù stankoc'h-stankañ roet da liorzhourien Slovakia er broioù pell, ha kenkoulz en tu enep. Setu perak e vefe mat lakaat danvez Botanix da glotañ gant pep yezh ha pep bro.\nDont da vezañ ezel eus KPR Slovakia\nPerak dont da vezañ ezel eus KPR?\n1. Izili KPR a c'hall prenañ gwelloc'h marc'had. Sellit ouzh ar skouerioù amañ dindan. (n'eus sammad bihanañ ebet evit an urzhiadoù.)\nPriz evit izili KPR Priz evit an nann-izili %-distaol\n2. Pep ezel a c'hall kaout 5 skouerenn had DIGOUST bep bloaz (estreget had gwez-balmez ha raden-balmez, ha had spesadoù zo) diouzh Bank Had ha Plant KPR. Ouzhpenn-se e vez asantet un distaol a 50% evit ar skouerennoù all (ar priz ordinal o vezañ 1 Euro evit ur skouerenn; padal eo ar priz evit izili KPR 0,50 Euro nemetken).\n3. Tretet e vez urzhiadoù izili KPR a-raok urzhiadoù an nann-izili.\n4. Gallout a rit sellet digoust ouzh an alioù a-fed gounit ar plant en 11 yezh, a-hed ar bloaz\n5. Gallout a rit ober gant servijoù ar gont.\nDigeriñ ur gont - Titouroù diwar-benn ar gont\nDigeriñ ur gont eo an doare aesañ da brenañ e ti KPR. Kas a rit arc'hant deomp a-raok urzhiañ nep tra – pa fell deoc'h urzhiañ un dra bennak e vo tennet ar sammad diouzh ho kont diouzhtu. Da lavaret eo n'hon eus ket da c'hortoz betek ma vo resevet ho paeamant ganeomp, gallout a reomp pakañ ha kas hoc'h urzhiad diouzhtu-kaer. Gouest oc'h da lakaat arc'hant en ho kont e nep mare oc'h ober gant an doareoù paeañ degemeret ganeomp.\nMa fell deoc'h lakaat arc'hant en ho kont, lakait ho niverenn bersonel evidomp da anavezout abeg ho paeamant. Neuze e c'hallomp lakaat an arc'hant-mañ en ho kont, kerkent ha ma vo bet degemeret ganeomp. Gallout a rit lakaat ar sammad a fell deoc'h. Ho kret a c'hallit implijout kerkent ha lakaet ar sammad er gont.\nMa fell deoc'h paeañ un urzhiad dre ho kont, n'ho peus ken nemet kas ar c'hemennad-mañ deomp: "paeet e vo ma urzhiad en ur dennañ ar sammad diouzh ma c'hont Nnn. XXXXXXX" Tennet e vo ar sammad diouzh ho kont, ha kaset e vo deoc'h kerkent ha paket.\nGallout a rit goulenn ma vo daskoret ar sammad a zo en ho kont deoc'h. Hogen mat eo deoc'h gouzout e vo mizoù daskoriñ. N'eus ket mizoù daskoriñ pa vez restaolet an arc'hant dre PayPal; hag ar mizoù uhelañ evit daskoriñ ur sammad en ur ober gant moneybookers.com. a zo 0,50 Euro. N'eus ket mizoù daskoriñ pa vez treuzkaset an arc'hant en ur bank e-barzh Slovakia pe ar Republik tchek. Goulennit ouzhimp, mar plij, ar mizoù/ an doareoù all da baeañ evit ar broioù all. Daskoret e vo hoc'h arc'hant deoc'h a-benn 60 devezh war-lerc'h ho koulenn.\nNotenn: oc'h ober gant ur gont ec'h espernoc'h mizoù treuzkas. Treuzkaset e vo hoc'h arc'hant d'ho kont ur wezh nemetken, ha gallout a reot paeañ gant ar gont-mañ ken alies ha ma fello deoc'h.\n6. M'emañ sammad hoc'h urzhiadoù e 2020 en tu all da 80 Euro e c'hallit urzhiañ n'eus forzh pe had pe blant, dezho ur werzh a 10 Euro, digoust!\n7. Bep bloaz e vez roet da heul ul lotiri prizioù dezho ur werzh a 50, 30, ha 15 Euro, deoc'h da brenañ traoù en ti-mañ evit mann!\n...ha kalz traoù mat ouzhpenn a voc'h kelaouet diwar o fenn.\nDivizoù an emezeliñ\n1. Rankout a rit leuniañ ar furmskrid-emezeliñ ha paeañ ur skodenn vloaziek a 10 Euro a-raok an 31 a viz Mae eus ar bloaz emezeliñ. Talvezout a ra gwerzh ar skodenn da ziorreiñ obererezhioù KPR dre ar bed.\nSkodenn vloaziek evit ar bloaz 2020\n(talvezout a ra an emezeliñ adalek an 1.10.2019 betek an 31.12.2020)\nSkodenn vloaziek Bloavezh kentañ Adneveziñ evit ar bloaz war-lerc'h\n2. Ret eo deoc'h urzhiañ 2 wezh ar bloaz da nebeutañ diwar kinnigoù ar Gevredigezh. N'eus gwerzh vihanañ ebet evit pep urzhiad.\n3. Gant ho skodenn e c'hallit reiñ ivez ur sammad ouzhpenn diouzh ho c'hoant, hag a servijo da ziorreiñ rouedad KPR dre ar bed.\nPlijout a rafe deoc'h bezañ ezel eus KPR? Aes eo! Kit e-barzh diouzhtu. N'ho peus ken nemet leuniañ ar furmskrid-emezeliñ-mañ.\nCopyright © 1998-2020 KPR - Kevredigezh al Liorzhourien Slovakia\nHizivadur diwezhañ 28.1.2020


Poltred Ibn Battuta, en un diskouezadeg e Dubai.\nAbu Abdullah Muhammad Ibn Battuta (أبو عبد الله محمد ابن بطوطة en arabeg) (24 a viz C’hwevrer 1304 - 1377) a oa genidik eus hanternoz Maroko. Ur beajour bras hag un ergerzher eo bet.\nWar c’houlenn Sultan Maroko e kontas Ibn Battuta e veajoù dre ar munud. Al levr savet diwar e gontadennoù zo anavezet dindan an anv Rihla ("Beaj" en arabeg). Taolenniñ a ra en un doare klok ar vuhez e meur a rann eus ar bed er XIVvet kantved. Beajiñ a reas Ibn Battuta dre ar bed muzulman a-bezh, betek ar pezh zo bremañ India, ar Maldivez, Sri Lanka, ha Sina, oc’h ober kalz muioc’h a hent eget ur beajer bras all eus ar mare-hont, Marco Polo.\nKement tra a ouzomp diwar-benn buhez Ibn Battuta a zeu eus ar pezh en deus kontet deomp. Resisoc’h eo eget ar pezh en deus kontet Marco Polo, met burzhudusoc’h ivez aliezik.\nGanet e oa bet Ibn Battuta e Tanjah, en hanternoz Maroko, d’ar 24 a viz C’hwevrer 1304. Keñveriet eo bet gant Marco Polo (1254-1324), rak ur beajer bras eo bet. D’an oad a ugent vloaz ez eas da birc’hirinañ da Vekka ha kenderc’hel a reas goude-se da veajiñ, o foetañ un tamm brav a hent pa soñjer mat : tremen 120 000 km a-hed hag a-dreuz ar broioù muzulman !\nE veajoù[kemmañ | kemmañ ar vammenn]\nLoc’hañ a ra evit mont da birc’hirinañ da Vekka eta, e 1325. Treuziñ a ra broioù hanternoz Afrika, a-hed ar Mor Kreizdouar, tremen dre gêr Aleksandria ma lavar deomp e wel an Tour-tan. Hag en em gavout a ra e Kaero. Kontañ a ra pegen pouezus eo an Nil evit buhez ar vro. Taolenniñ a ra deomp piramidennoù Gizah ivez. Eus Kaero e klask mont da Vekka, en ur sevel gant an Nil a-raok treiñ war-zu ar Mor Ruz. Met ne c’hell ket treuziñ ar mor ha rankout a ra mont war e c’hiz da Gaero. Eno e tiviz mont war-zu Damask. Tremen a ra dre gêrioù Jeruzalem, Betleem, Tir, Beirout, Damask ur wech kentañ, Tripoli, Alepo. Arsavioù a ra en holl gêrioù santel-se ha kontañ a ra deomp penaos e vez graet strivoù evit ma c’hellfe perc’hirined a bep bro dont diogel da Jeruzalem. A-benn ar fin e erru un eil gwech e Damask. Goude tremen ur pennad amzer eno, da vare ar Ramadan, e loc’h kuit gant ur garavanennad tud war-zu Medina, m’eo bet douaret ar profed Muhammad.\nWar-zu Mekka[kemmañ | kemmañ ar vammenn]\nSkeudenn tennet eus ul levr embannet e Baghdad en XIIIvet kantved, a daolenn ur strollad pirc'hirined o vont etrezek Mekka.\nPevar devezh goude bezañ tizhet Medina e erru Ibn Battuta e Mekka. Kemer a ra perzh e lidoù ar birc’hirined ha dont da gaout al lesanv al-Hajji (ar sant) a vez roet d’an dud zo bet o pirc’hirinañ eno. E-lec’h divizout distreiñ d’ar gêr e tibab kenderc’hel da veajiñ : war-zu kornôg an Impalaeriezh vongol ar wech-mañ, er pezh zo deuet da vezañ Irak hag Iran hiziv. Ur wech ouzhpenn ez a gant ur garavanennad tud. Erruout a ra e Mezopotamia ha gweladenniñ kêr al-Najaf, al lec’h m’eo douaret ar pevare kalif Ali. Alese ez a betek Basorah, goude Isfahan, ar gêr vras eus Iran a voe distrujet koulz lavaret, un nebeud bloavezhioù war-lerc’h, gant Mongoled Timour Lenk. Tremen a ra ivez dre Shiraz ha Baghdad, a oa bet lakaet ar skrap eno gant Mongoled bleinet gant Hulagu Khan.\nMont a ra war-zu an hanternoz goude, trema Tabriz ha Hent ar seiz. Ur gêr binvidik e oa deuet Tabriz da vezañ, goude ma oa bet digoret d’ar Vongoled, tra ma oa bet dismantret kalz kêrioù all ganto tro-war-dro.\nA-hed aodoù Afrika[kemmañ | kemmañ ar vammenn]\nGoude ar veaj-se ez a Ibn Battuta da Vekka adarre evit un eil hajj, un eil pirc’hirinded, ha chom a ra da vevañ eno e-pad bloaz a-raok kemer penn an hent en-dro, war-zu ar Mor Ruz, ar wech-mañ. Un ehan kentañ a ra en Aden, e Yemen, ha soñjal a ra e c’hellje pinvidikaat eno oc’h ober kenwerzh gant ar marc’hadourezhioù a erru betek Ledenez Arabia o tont a bep lec’h tro-dro da Veurvor Indez. Met divizout a ra ober ur veaj all c’hoazh, en a-raok, a-hed aodoù reter Afrika.\nTremen a ra war-dro ur sizhunvezh e pep hini eus al lec’hioù gweladennet gantañ : Etiopia, Mogadishu, Mombasa, Zanzibar ha Kilwa, e-touez meur a hini all. Gant ar monson e vo adkaset e vag war aod kreisteiz Arabia. Divizout a ra gweladenniñ Oman ha Strizh-mor Ormuz. Ur wech graet e droiad gantañ ez a da Vekka adarre, evit un trede pirc’hirinded.\nAdtapet diwar « https://br.wikipedia.org/w/index.php?title=Ibn_Battuta&oldid=1945050 »


Friedrich Wilhelm von Braunschweig-Wolfenbüttel - Wikipedia\nFriedrich Wilhelm von Braunschweig-Wolfenbüttel, lesanvet ar priñs Du, 1809.\nFriedrich Wilhelm von Braunschweig-Wolfenbüttel, lesanvet der Schwarze Herzog (an Dug Du), ganet d'an 9 a viz Here 1771 e Braunschweig, ha lazhet d'ar 16 a viz Mezheven 1815 en emgann Quatre Bras de Baisy-Thy, a oa ur priñs ha jeneral alaman.\nE penn arme Braunschweig e oa a-enep arme Napoleon en Alamagn. Dug Braunschweig-Wolfenbüttel, Braunschweig-Bevern, Braunschweig-Danneburg, Braunschweig-Göttingen, Braunschweig-Salzderhelden ha Braunschweig-Osterode e oa adal 1806. Ren a reas dugelezh Braunschweig-Wolfenbüttel etre 1806 ha 1807 a-raok aloubadeg ar C'hallaoued. Adkemer a reas ar galloud e 1813. Lazhet e voe daou zeiz a-raok emgann Waterloo.\nMab e oa da Karl Wilhelm Ferdinand von Braunschweig, Dug Braunschweig-Lüneburg, ha da Augusta von Hannover. Kenderv ha breur-kaer e oa da George IV.\nE 1789 e oa kabiten en arme Prusia ha brezeliñ a reas a-enp an arme c'hall. E 1805 e teuas da vout Dug Oels .\nDimeziñ a reas en 1802 da Maria Elisabeth Wilhelmine von Baden (1782-1808), merc'h da Karl Ludwig von Baden ha da Amalie von Hessen-Darmstadt, ha c'hoar da Luise von Baden (1779–1826), impalaerez Rusia, ha da rouanez Sveden.\nDaou vab o doe, an eil e oa an dug Wilhelm von Braunschweig-Wolfenbüttel marvet en 1884, an hini diwezhañ eus ar skourr Braunschweig-Wolfenbüttel.\nAdtapet diwar « https://br.wikipedia.org/w/index.php?title=Friedrich_Wilhelm_von_Braunschweig-Wolfenbüttel&oldid=1955250 »


Nant Peris - Wikipedia\nNant Peris, pe Nantperis, zo ur gêriadenn e Gwynedd, en hanternoz Kembre.\nGouestlet eo an iliz da sant Peris, en deus roet e anv ivez da Llyn Peris, Llanberis ha Bwlch Llanberis, er c'horn-bro.\nE-harz ar Wyddfa emañ Nant Peris hag e skeud ar menezioù e chom ar geriadenn e-pad 6 sizhun er goañv. Bep bloaz e c'hortoz an dud distro an heol d'an 13 a viz Genver. D'an deiz-se ne vez gwelet nemet un daou vunut bennak met goude-se e kresk pad ar sklêrijenn bemdez, tamm-ha-tamm. Gant ma ne vefe ket re a goumoul evel-just !\nGanet e voe ar skrivagner William John Davies e Nant Peris e 1888. Daoust ma vevas e Caernarfon e oa chomet stag ouzh e geriadenn ha Gwilym Peirs e oa e anv-pluenn.\n(cy)Yr haul yn ail-ymddangos mewn pentref ar ôl chwe wythnos - BBC Cymru, 15 Ionawr 2020\nAdtapet diwar « https://br.wikipedia.org/w/index.php?title=Nant_Peris&oldid=1863355 »\nKemmoù diwezhañ degaset d'ar bajenn-mañ d'an 16 Gen 2020, da 11:49.